Kerana Wanita, Jatuhnya Kerajaan Harold Macmillan

Selalunya bila kita mendengar cerita skandal dari dunia Barat, skandal yang mendominasi berita kebanyakannya berasal dari Amerika Syarikat. Cakap saja skandal apa, kita pasti sudah biasa dengar. Nixon dengan hantu Watergatenya, Reagan dibelenggu beban bernama Iran-Contra dan Clinton pula dihantui seorang wanita bernama Lewinsky. Tetapi di United Kingdom, ada satu skandal yang bukan saja menjatuhkan Perdana Menteri Harold Macmillan tetapi juga membuka jalan kepada kemenangan Parti Buruh pada pilihan raya 1964.

Skandal yang dimaksudkan penulis ialah Skandal Profumo membabitkan tiga pemain utama: Christine Keeler, John Profumo dan Stephen Ward. Skandal ini memaksa Profumo yang ketika itu menjawat jawatan Setiausaha P3rang Britain meletak jawatan, menjejaskan kedudukan Wilson sebagai Perdana Menteri, Ward seorang ahli osteopati memilih menamatkan nyawanya sendiri dan memberi kesan kepada Keeler dan Parlimen Britain sehingga hari ini.

Di tengah-tengah skandal ini ialah Keeler, seorang model dan gadis penghibur berusia 19 tahun. Berasal dari Uxbridge, Middlesex, dia dibesarkan oleh ibu dan pasangan ibunya yang tinggal di dua gerabak keretapi yang tidak digunakan. Bila Keeler berusia sembilan tahun, dia dihantar pulang ke rumah oleh inspektor kesihatan sekolahnya kerana mengalami masalah kekurangan nutrien.

Dia juga pernah menjadi mangsa gangguan seksual pasangan ibunya dan rakan-rakan lelaki itu. Keeler kemudiannya bekerja sebagai model di sebuah kedai pakaian pada usia 15 tahun. Dua tahun kemudian, dia mempunyai hubungan dengan seorang sarjan Tentera Udara Amerika Syarikat di mana ia menghasilkan seorang bayi yang lahir pra-matang. Bayi itu bagaimanapun tidak bertahan lama dan m4ti enam hari kemudian.

Pada lewat tahun yang sama, dia mendapat kerja sebagai seorang gadis penghibur di sebuah kelab kabaret di Soho dengan bantuan seorang rakan. Di sinilah bermulanya perkenalan antara dia dengan Ward. Tak lama selepas itu, mereka tinggal bersama dengan ahli osteopati itu bertanggungjawab mengaturkan pertemuan antara rakan-rakannya yang berpengaruh dengan Keeler dan seorang lagi rakan Mandy Rice-Davies. Ward yang juga seorang pelukis potret mempunyai ramai rakan berpengaruh seperti Lord Astor dan Profumo. Bukan satu rahsia perkhidmatan perisikan British MI5 dan MI6 menggunakan dia untuk mendapatkan maklumat daripada kenalan-kenalan berpengaruhnya ketika itu.

Jadi, bagaimana kegilaan ini bermula? Semua ini bermula di sebuah estet desa milik Lord Astor di Cliveden, Buckinghamshire pada tahun 1961. Menurut anak Lord Astor, William dalam temubual bersama The Spectator pada tahun 2014, para tetamu yang berada di dalam rumah mendengar keriuhan dan hilai tawa dari kawasan kolam renang. Orang pertama yang keluar ialah isteri Profumo dan pelakon terkenal Valerie Hobson dan dia cuba menutup bahagian atas tubuh Keeler dengan tuala sebelum dilihat oleh sesiapa. Tetapi seseorang berjaya melihatnya iaitu Profumo.

Tanpa diketahui para tetamu ketika itu, kehadiran Keeler sebenarnya diatur oleh Ward di mana dia tinggal di salah satu kotej estet berkenaan dan hanya mahu menggunakan kolam renang apabila semua tetamu sudah berada di dalam. Dan ahli osteopati itu juga bertanggungjawab menggalakkan Profumo mengadakan hubungan sulit dengan wanita itu. Hubungan tersebut bagaimanapun tidak bertahan lama dengan Setiausaha P3rang British itu yang memilih menamatkannya. Dan itu seharusnya sudah cukup untuk mengelak hubungan itu dihidu oleh pihak media.

Malang bagi Ward dan Profumo, kisah ini tidak akan dibiarkan begitu saja berikutan Keeler turut mempunyai hubungan dengan atase tentera laut Soviet Yevgeny Ivanov. Dengan status Profumo sebagai Setiausaha Perang, sudah pasti ia mengundang persoalan apakah Keeler berjaya mengorek sebarang maklumat daripadanya dan memberi kepada Ivanov atau sebaliknya? Bagaimanapun, tidak seperti hari ini, pihak media masih lagi menghormati privasi golongan politikus di Britain dan berita sebegitu tidak menghiasi muka hadapan akhbar. Tetapi semua itu berubah apabila berlaku satu insiden di flat Ward lima bulan kemudian.

Selepas Profumo dan Ivanov, Keeler menjalin hubungan dengan beberapa orang lagi lelaki termasuk penyanyi Jamaica Aloysius ‘Lucky’ Gordon dan pengedar dadah kelahiran Antigua Johnny Edgecombe. Walaupun kedua-duanya tidak mempunyai kaitan dengan skandal ini, apa yang dilakukan mereka sudah cukup mendorong media untuk memburu kisah berkenaan. Kedua-duanya mempunyai sejarah dengan Keeler dengan Gordon pernah menjadikannya tebusan selama dua hari sambil mengacu kapak terhadapnya. Sementara Edgecombe pula pernah bertelagah dengan Gordon sehingga mengelar mukanya dengan pisau.

Selepas insiden pergaduhan itu, pengedar dadah itu merayu kepada Keeler untuk mendapatkan seorang peguam untuknya bagi membolehkan dia menyerah diri kepada polis. Bagaimanapun, selepas wanita itu mendapat tahu Edgecombe mempunyai seorang kekasih lain, Keeler memilih untuk tidak membantu dan bersedia memberi keterangan terhadapnya di mahkamah. Berang dengan tindakan bekas kekasihnya itu, dia datang ke flat Ward yang dihuni oleh Keeler dan Rice-Davies dan mendesak agar dibenarkan masuk. Tetapi kedua-dua wanita itu enggan berbuat demikian lalu Edgecombe menembak pintu hadapan rumah flat berkenaan sebanyak beberapa kali.

Pada akhirnya, Edgecombe ditahan polis dan kemudiannya didakwa di mahkamah atas kesalahan memiliki senjata api sebelum dihukum penjara selama tujuh tahun. Tetapi semasa pengedar dadah itu membuat kemunculan di mahkamah, yang dimahukan pihak media pula tidak muncul-muncul. Pihak media tahu dengan berita sebegini, ia sudah cukup untuk mereka mengejar semula cerita Keeler-Profumo-Ivanov. Bila khabar angin itu ditimbulkan dalam House of Commons oleh Parti Buruh yang merupakan pembangkang ketika itu, Profumo terpaksa menafikannya. Walaupun beliau mengakui mengenali model wanita itu tetapi Profumo menafikan mereka mempunyai hubungan sulit.

Penafian sebegini tidak akan bertahan lama ditambah dengan keghairahan pihak media mengorek rahsia termasuk menawarkan wang kepada sesiapa yang mahu bercakap. Salah seorang yang bercakap ialah Rice-Davie yang mengakui tahu Keeler mempunyai hubungan seksual dengan Profumo dan Ivanov. Akhirnya, Keeler mengaku dia pernah menjalinkan hubungan dengan kedua-dua lelaki itu. Ia satu pendedahan yang mengejutkan orang ramai ketika itu.

Ivanov bernasib baik tidak lama sebelum berita skandal tersebar, beliau dipanggil pulang ke Moscow. Tetapi untuk Profumo pula, beliau mengaku berbohong dalam Parlimen sebelum kemudiannya meletak jawatan pada Jun 1963. Kini, tekanan beralih pula kepada bosnya iaitu Macmillan. Untuk meredakan tekanan, beliau memanggil hakim dan peguam British terhormat Lord Denning untuk mengetuai satu inkuiri berkenaan perkara-perkara yang membawa kepada perletakan jawatan Profumo. Hasilnya, inkuiri Denning mendedahkan tiada kebocoran keselamatan yang berlaku dan satu-satunya kesilapan yang dibuat ialah kesilapan bekas Setiausaha Perang berbohong dalam Parlimen. Walaupun laporan tersebut yang dibentangkan pada September 1963 itu dilabel sebagai mengarut oleh pihak pembangkang, ia membolehkan Macmillan bertahan seketika sebagai Perdana Menteri.

Ward pula kemudiannya ditahan atas kesalahan moral. Walaupun premis pendakwaan yang dibentangkan nampak lemah dan mengarut, keterangan-keterangan saksi seperti Rice-Davies dilihat sudah cukup untuk mengheretnya ke penjara. Pihak media pula tidak habis-habis melabelkan dirinya sebagai ejen Soviet kerana mempunyai hubungan rapat dengan Ivanov. Rakan-rakan berpengaruhnya tahu semua tuduhan yang dilemparkan lemah. Tetapi jika mereka tampil di kandang saksi, maka bersiap sedialah menjadi bahan sarkas media yang tidak berkesudahan. Sebelum mahkamah berkesempatan menjatuhkan hukuman, Ward memilih mengakhiri riwayatnya sendiri. Pada batu nisannya tertulis ‘Stephen Ward, Mangsa Hipokrasi’. Justeru tidak hairanlah pada tahun 2013, Rice-Davies bersama dua peguam terkemuka British menggesa mahkamah United Kingdom menukar penghakiman mereka daripada bersalah kepada tidak bersalah untuk kes Ward.

Sebelum Skandal Profumo ini, populariti Parti Konservatif juga semakin merosot dengan kedudukan Macmillan sebagai Perdana Menteri sememangnya ibarat telur di hujung tanduk. Malah, setahun sebelumnya, Macmillan bertindak memecat tujuh orang anggota kabinetnya sehingga pihak media menggelar tindakan berkenaan sebagai versi politik ‘Night of the Long Knives’. Sangkaannya bahawa tindakan itu dapat menaikkan populariti parti gagal sama sekali dan kegagalan kerajaan mendapatkan akses ke zon perdagangan bebas EU selepas dihalang Perancis menyebabkan kerajaan Macmillan menanti masa untuk tumbang.

Bagi Macmillan, kemunculan kisah skandal Profumo muncul pada masa yang paling buruk. Ia merupakan pukulan hebat terhadap kerajaan yang dilabel sebagai kolot dan terkebelakang. Akhirnya, Macmillan terpaksa meletak jawatan pada Oktober 1963 atas alasan masalah kesihatan. Penggantinya ialah seorang aristokrat bernama Alec Douglas-Home, perlantikan yang dianggap hadiah kepada pihak pembangkang. Parti Buruh mencalonkan Harold Wilson dengan Wilson digelar sebagai pemimpin berjiwa rakyat. Pada Pilihan Raya Umum 1964, Parti Konservatif tewas dan Parti Buruh kembali menguasai Number 10 Downing Street melalui Wilson.

Jadi apa yang berlaku kepada semua pemain skandal yang terlibat? Keeler dipenjarakan selama setahun kerana berbohong dalam perbicaraan membabitkan Lucky Gordon sebelum dibebaskan pada tahun 1964. Dia pernah berkahwin sebanyak dua kali dan mempunyai dua anak. Dengan wang yang diberi oleh News of the World sebagai tukaran kepada kisah eksklusif antara dirinya dengan Profumo, Keeler membeli sebuah rumah di Marylebone. Dia pernah menerbitkan beberapa memoir berkenaan kisahnya itu termasuk dikatakan pernah mengandungkan anak Profumo sebelum dipaksa menggugurkannya. Selepas bekas Setiausaha P3rang itu meninggal dunia pada tahun 2006, satu lagi memoir diterbitkan pada tahun 2012 dengan permulaan, “Sekarang Profumo sudah tiada, barulah saya boleh menceritakan perkara sebenar.”

Bagi Profumo pula, beliau kemudian mendedikasikan dirinya kepada sebuah pertubuhan kebajikan bernama Toynbee Hall di East End, London. Ia ditubuhkan untuk membantu komuniti-komuniti yang miskin. Pada awalnya, Profumo bermula sebagai pencuci pinggan, menolong kumpulan permainan dan membantu organisasi itu mengutip sewa. Beliau kemudiannya berkhidmat dalam majlis pertubuhan itu dengan pada satu ketika, Profumo pernah dilantik sebagai pengerusi organisai berkenaan. Atas jasanya itu, Ratu Elizabeth II mengurniakan pingat Commander of the British Empire (CBE) kepada beliau pada tahun 1975 dan pernah duduk bersama baginda semasa meraikan ulangtahun kelahiran ke-70 Margaret Thatcher. Profumo terus berkhidmat sebagai sukarelawan di Toynbee Hall sebelum menghembuskan nafas terakhir pada usia 91 tahun semasa tahun 2006.

Skandal Profumo ini menjadi subjek media British yang terkenal dan beberapa kali diadaptasi untuk tatapan penonton. Bagi peminat siri sejarah Netflix The Crown, pasti perasan ia ada disentuh dalam musim kedua siri berkenaan. Bagaimanapun, cubaan pasukan produksi mengaitkan Putera Philip dengan Profumo dianggap mengarut oleh sejarawan diraja Christopher Wilson. Jika ada pun hubungan baginda dengan skandal berkenaan, ianya dalam bentuk lukisan-lukisan potret yang dihasilkan Ward untuk keluarga diraja British. Ahli osteopati itu bukan saja menghasilkan potret untuk Putera Philip tetapi juga untuk Duke dan Duchess of Kent. Dan ini bukan satu rahsia kerana Ward menghasilkan potret untuk orang-orang berpengaruh termasuk keluarga diraja.

Terbaru, BBC mengadaptasi skandal itu tetapi dari perspektif Keeler menerusi The Trial of Christine Keeler yang disiarkan bermula 30 Disember 2019 lepas. Peranan Keeler digalas oleh Sophie Cookson (francais filem Kingsman), Profumo (Ben Miles), Ward (James Norton) dan Rice-Davies (Ellie Bamber). Boleh lihat trailer siri drama berkenaan di sini: https://www.youtube.com/watch?v=hsanPZvikII

RUJUKAN:


Piramid Cholula – Piramid Terbesar Di Dunia Yang Disangka Gunung Semulajadi

Mesoamerika menempatkan banyak piramid. Sebahagiannya cukup dikenali, sambil ada pula yang namanya langsung tidak pernah didengari. Walaupun menerima pengiktirafan daripada Guinness Book of Records, kewujudan Piramid Besar Cholula agak dikesampingkan.

Ia dinobatkan sebagai piramid terbesar di dunia berdasarkan isipadunya yang dianggarkan lebih 2.5 juta meter kubik berbanding Piramid Giza yang hanya sekadar 2.5 juta meter kubik. Jika melihat ukuran keseluruhan, Piramid Chlula berdiri setinggi 66 meter sambil panjang dan lebar tapaknya pula adalah 450 meter. Sementara itu, ketinggian Piramid Giza adalah 147 meter dengan setiap sisi tapaknya berukuran 230 meter.

Piramid Cholula terletak berhampiran Puebla, bandar keempat terbesar di Mexico. Menurut sejarah, ia dibina khusus buat Quetzalcoatl, salah satu dewa utama dalam panteon Mesoamerika. Pada zaman pra-Columbia, Cholula merupakan sebuah kota besar dan berperanan sebagai pusat keagamaan di sekitar tanah tinggi Mexico.

Piramid Cholula juga dibangunkan untuk memuja sebuah gunung berapi berhampiran, yang dikenali sebagai Popocatépetl. Hal ini dibuktikan menerusi bentuk binaan Piramid Cholula yang direka mengikut kontur gunung tersebut. Tambahan, ia mempunyai nama lain, iaitu Tlachihualtepetl yang membawa maksud ‘Gunung Buatan’.

Pembinaan Piramid Cholula dimulakan pada kurun ke-2 Sebelum Masehi dan tahun demi tahun, ia menjalani beberapa peringkat pembinaan sebelum mengecapi bentuk terakhirnya seperti yang boleh kita saksikan pada hari ini.

Piramid terawal di Cholula dipercayai dibangunkan pada sekitar masa yang sama dengan piramid-piramid di Teotihuacan, sebuah lagi kota keagamaan di Mesoamerika yang berjarak kira-kira 100 km dari Cholula. Berdasarkan persamaan ciri yang dimiliki oleh Cholula dan Teotihuacan, lingkungan ilmuwan mengandaikan wujud hubungan akrab antara dua buah kota berkenaan.

Sekitar tahun 600 Masehi, kota Cholula dikuasai oleh tamadun Olmec-Xicallancas (100-650 M). Banyak penambahan dilakukan pada struktur piramid sepanjang tempoh kekuasaan mereka. Memasuki 1100 M, Cholula beralih tangan kepada tamadun Toltec-Chichimecas (kurun ke-10 hingga ke-12 M). Dicatatkan, sekitar masa inilah Piramid Cholula mula diaba.ikan dan kemudian diselubungi hutan belantara.

Piramid-piramid baru dibina, membuatkan signifikasi Piramid Cholula dilupakan. Bagaimanapun, kota Cholula itu sendiri mengecapi kemakmuran dan mampu bertahan dari an.ca.man Empayar Aztec (c. 1345-1521 M) selama beberapa tempoh sebelum ja.tuh jua akhirnya.

Pada tahun 1519, Hernán Cortés tiba di Cholula. Memandangkan keadaan Piramid Cholula tidak terpelihara sejak sekian lama, maka pihak penja.ja.h tidak menyedari betapa ia sebenarnya adalah monumen binaan manusia dan bukannya bukit semulajadi.

Kewujudan Piramid Cholula hanya kembali disedari pada awal kurun ke-20, atau tepatnya pada tahun 1910. Segalanya bermula apabila pihak kerajaan berhasrat mahu membangunkan sebuah rumah sa.kit jiwa di tapak Piramid Agung. Setelah megetahui keberadaan Piramid Cholula, kerja-kerja pembinaan dihentikan dan digantikan dengan kerja-kerja ekskavasi arkeologi.

Untuk menyelidik bahagian dalam piramid dengan lebih lanjut, ahli-ahli arkeologi yang bertugas membuat beberapa buah terowong sekitar 1930an. Hasil tinjauan mendapati wujud rangkaian laluan dalam piramid yang panjang keseluruhannya mencecah 8 km. Pada hari ini, laluan-laluan tersebut dibuka kepada umum sebagai nilai tambah buat para pengunjung.

Walaupun Piramid Cholula menerima pengiktirafan peringkat antarabangsa, nama bandar dan piramid itu sendiri janggal pada telinga kebanyakan masyarakat dunia. Pada satu sisi, ketersampingan ini dilihat agak merugikan kerana signifikasinya seakan tidak dihargai. Namun pada sisi lain, ia mempunyai hikmah yang tersendiri di mana Piramid Cholula terhindar dari ri.siko kero.sa.kan atau van.dali.sme yang biasa ditanggung oleh tempat-tempat bersejarah masyhur.

TERJEMAHAN
Wu Mingren. (9 Disember 2015). Once Hidden in Plain Sight and Surprisingly Ignored: The Great Pyramid of Cholula. Ancient Origins.


Tradisi Pengebumian Orang Viking

Sama seperti kebanyakan masyarakat di dunia, Viking yakin akan kehidupan selepas mati dan mereka mempunyai tradisi penyemadian yang tersendiri. Di samping pendedahan daripada sumber arkeologi, tradisi sedemikian turut diungkapkan menerusi teks-teks sejarah. Antara catatan paling penting berkenaan tradisi penyemadian Viking ialah penulisan Ahmad ibn Fadlan, salah seorang duta Abbasiyah yang dihantar ke Volga Bulgaria pada kurun ke-10 Masehi.

Bagi masyarakat Viking, mereka meyakini yang harta dunia boleh dibawa ke alam kematian. Oleh kerana itu, barang persemadian menjadi elemen penting dalam tradisi mereka. Tambahan lagi, mereka meyakini pahlawan-pahlawan yang gugur dalam medan tem-pur akan memasuki Valhalla, iaitu sebuah dewan di Asgard yang boleh diumpamakan seperti syurga buat mereka.

Di sana, mereka akan bersenang-lenang menikmati hidangan yang disediakan, di samping berjuang sehingga tibanya Ragnarok atau pe-rang akhir zaman. Kepercayaan terhadap Ragnarok mendorong mereka untuk menyemadikan pahlawan-pahlawan yang gugur bersama kesemua kelengkapan pe-rang.

Selain Valhalla, Viking turut meyakini kewujudan beberapa alam kema-tian yang lain – iaitu Folkvangr (juga khusus buat pahlawan), Helgafjell (khusus bagi mereka yang beramal baik di dunia), dan Helheim (khusus bagi mereka yang beramal buruk di dunia).

Keunggulan Viking sebagai pelaut handalan juga antara faktor yang mempengaruhi tradisi penyemadian mereka. Bagi golongan penguasa dan pembesar, mereka disemadikan di dalam kapal yang ditanam dan ditanda dengan batu-batuan. Kononnya, kapal tersebut bakal memudahkan perjalanan mereka menuju alam kema-tian.

Sementara itu bagi masyarakat umum pula, Viking kebiasaannya disemadikan di dalam bukit, gundukan, atau susunan batu yang membentuk seakan-akan kapal. Tradisi penyemadian mereka sememangnya menumpu pada kapal – sama ada ia ditanam bersama semua muatannya, atau terlebih dahulu dibakar sebelum abunya ditanam bersama mayat mendiang.

Selain kapal, barang persemadian utama dalam tradisi Viking ialah kelengkapan p-erang – yakni senjata dan baju perisai. Cuma, senjata-senjata yang ditemui berkubur bersama mendiang kebiasaannya sudah pun bengkok ataupun rosak.

Lingkungan arkeologi meyakini yang ia secara simbolik menggambarkan betapa mendiang gugur setelah bertem-pur dengan sungguh di medan pe-rang. Di samping itu, penggunaan senjata-senjata seperti itu sebagai barang persemadian dapat mengelakkannya dari dicuri oleh perompak-perompak kubur.

Di samping barang persemadian, Viking juga mengamalkan tradisi mengor-bankan manusia bagi mendampingi pemergian mendiang. Kebiasaannya, individu malang ini dipilih dalam kalangan hamba sahaya. Pelaksanaan upacara kor-ban juga bergantung kepada cara mendiang tadi disemadikan.

Jika mayatnya dibakar, maka hamba yang bakal dikor-bankan juga akan dibakar hidup-hidup. Jika mayat mendiang disemadikan, maka hambanya juga akan disemadikan di sisinya supaya mereka dapat bangkit bersama-sama di alam kema-tian.

Viking juga meyakini yang roh mendiang boleh kembali ke dunia (disebut draugr) untuk menghantui mereka yang masih hidup. Keadaan sebegini berlaku jika ia tidak dapat bersemadi dengan tenteram. Kononnya, draugr ini boleh menimpakan bala musibah seperti hasil tanaman yang tidak menjadi, kekalahan dalam pe-rang, dan se-rangan wabak penyakit.

Andai situasi sedemikian berlaku, Viking kebiasaannya akan membongkar semula mana-mana kubur baru. Setelah kubur milik draugr yang membuat onar dijumpai, mereka akan menyemadikan semula jasad tersebut bersama barang persemadian yang lebih banyak. Kadangkala, ia diuruskan dengan cara yang lebih kasar – yakni tengkorak mendiang dicabut daripada jasad, konon supaya draugr tadi ma-ti dan tidak lagi dapat membuat kacau.

Di dalam karyanya yang berjudul Risalah, Ibn Fadlan ada mencatatkan perihal istiadat pengebumian seorang pembesar Viking di Volga Bulgaria. Antara ritual yang diungkapkannya adalah berkenaan kor-ban manusia. Menurut beliau, mendiang disemadikan bersama seorang hamba perempuan.

Namun sebelum hamba itu dikor-bankan, beliau terlebih dahulu disuruh melakukan hubungan intim dengan enam lelaki berbeza – kononnya untuk mengutip ‘sari kehidupan’ bagi kegunaan mendiang di alam kematian kelak. Amalan sebegini mungkin sekadar terhad di Volga Bulgaria, namun setidak-tidaknya ia memberikan sumber primer berkaitan tradisi penyemadian Viking – suatu tamadun yang pernah menempa nama khususnya di Zaman Pertengahan.

TERJEMAHAN
Wu Mingren. (5 Disember 2018). What Really Happened at Viking Funerals? It’s Not What You Think! Ancient Origins.


Jebe: Panglima Setia Genghis Khan Yang Pernah Hampir Membunvhnya

Jebe merupakan seorang panglima Monggol yang terkemuka di bawah kepimpinan Genghis Khan. Beliau pada asalnya adalah seorang tentera musuh yang direkrut oleh penakluk tersebut setelah membidik panah tepat ke arah Genghis Khan dalam sebuah pertempuran.

Dalam detik bersejarah itu, Genghis Khan menyaksikan peribadi insan yang hampir menjadi pembvnuhnya. Lantas, beliau pun mengajak Jebe untuk berkhidmat di bawah kepimpinannya. Jebe pula tidak mengecewakannya sehingga beliau menjadi salah seorang panglima Genghis Khan yang paling berbakat dan paling setia.

Jebe berkemungkinan dilahirkan pada suatu masa sekitar kurun ke-12 Masehi. Dicatatkan bahawa nama sebenarnya adalah Zurgudai dan beliau berasal daripada puak Besud yang merupakan sebahagian daripada kabilah Taichud. Pada tahun 1201, beliau terlibat dalam Pertempuran Tiga Belas Pihak dan berp3rang menentang Genghis Khan.

KISAH JEBE DAN ANAK PANAH

Menurut satu versi penceritaan, Jebe telah mencederakan Genghis Khan dengan menggunakan anak panah dalam sebuah pertempuran. Genghis Khan memenangi pertempuran tersebut dan berhajat mahu mengenali individu yang telah mencederakannya itu. Beliau tidak bertanya secara langsung, sebaliknya menyoal kesemua tawanan p3rangnya tentang siapakah yang telah membidik kudanya sehingga mati. Jebe tampil mengaku, selain menambah bahawa beliau sama sekali tidak takut mati. Namun jika beliau dibelas kasihan, Jebe menyatakan bahawa dirinya bersedia berkhidmat untuk Khan Agung dengan penuh setia.

Dalam catatan lain, Jebe melarikan diri daripada tentera-tentera Genghis Khan sesudah tamat pertempuran. Jebe berjaya membvnuh kuda Genghis Khan dengan bidikan panah sebelum dirinya diberkas. Sebagai galang ganti agar nyawanya dibelas kasihani, Jebe mengutarakan janji untuk menggantikan kuda Genghis Khan yang dibvnuhnya itu dengan kuda-kuda yang lebih baik.

Dalam apa pun jua keadaan, Genghis Khan berasa kagum terhadap Jebe lantas mengajak beliau untuk menyertainya. Malahan, Genghis Khan sendiri adalah insan yang memberikan nama Jebe kepadanya, yang mana nama tersebut membawa maksud ‘panah dalam Bahasa Monggolia. Jebe berkhidmat untuk Genghis Khan dengan penuh setia. Dengan bakat yang dimilikinya, Jebe mendaki hierarki ketenteraan Monggol dengan pantas.

Menurut sebuah hikayat, Jebe merupakan seorang yang sangat berkebolehan hinggakan tersebar khabar angin kononnya beliau merancang mahu memberontak menentang Genghis Khan. Demi membuktikan kesetiannya, Jebe dengan segera kembali ke menghadap Genghis Khan dengan membawa hadiah 100 ekor kuda putih. Semenjak itu, Genghis Khan meletakkan kepercayaan sepenuhnya pada Jebe.

PANGLIMA JEBE

Jebe merupakan seorang panglima yang sangat berkebolehan. Pada tahun 1204 Masehi, Genghis Khan menewaskan kabilah Naima, salah sebuah kabilah Monggolia yang kuat, yang mana pemimpinnya telah membentuk pakatan untuk memerangi beliau. Mereka yang terselamat daripada pertempuran tersebut pula melarikan diri ke arah barat. Menyedari bahawa mereka ini berpotensi membentuk sebuah lagi pakatan baru dan mengancamnya di masa hadapan. Genghis Khan memutuskan untuk mengejar dan menghapuskan mereka.

Jebe adalah salah seorang panglima yang digalaskan dengan tugas tersebut. Untuk beberapa tahun, Jebe disibukkan dengan usaha menjejak tentera-tentera musuh yang melarikan diri daripada pertempuran sebelum ini. Namun, beliau segera dipanggil pulang untuk menyertai kempen memerangi Dinasti Jin, yang bermula pada tahun 1211 Masehi. Pada tahun 1215, ibu kota Jin iaitu Zhongdu tumbang ke tangan Monggol dan Jebe dihantar sekali lagi ke barat di mana beliau ditugaskan untuk menghambat Kuchlug, pemimpin Naima.

PERTEMPURAN SUNGAI KALKA

Jebe juga terlibat dalam ketumbukan tentera yang dihantar untuk meny3rang Empayar Khwarazmi. Selepas pasukan tentera Khwarazmi ditewaskan dan empayarnya pula habis dihancurkan, Jebe dan Subutai ditugaskan untuk memimpin ekspedisi ketenteraan di sekitar Laut Kaspia.

Pasukan tentera Monggol ini meny3rang Azerbaijan, Georgia dan bergerak di sepanjang pantai barat Laut Kaspia sebelum kemudiannya memasuki bahagian selatan steppe Russia. Sepanjang perjalanan, pasukan tentera Monggol menewaskan pasukan tentera Georgia, pakatan kaum Turki dari steppe dan kaum Cuman. Beberapa orang Cuman yang terselamat bergegas meminta bantuan daripada putera-putera Russia.

Kerajaan-kerajaan Russia kemudiannya menghimpunkan bala tentera. Bersama dengan sekutu daripada Cuman, mereka cuba mengepung pasukan tentera Monggol di tebing Sungai Dnieper. Namun, pasukan tentera Monggol berpura-pura berundur ke timur lalu membuatkan tentera Russia mengejar mereka selama 9 hari. Pada akhirnya, pasukan tentera Monggol tiba di tebing Sungai Kalka. Di sana, mereka berpaling dan meny3rang tentera Russia.

Dalam Pertempuran Sungai Kalka yang berlangsung pada tahun 1223 Masehi, pasukan tentera Russia ditewaskan oleh pasukan tentera Monggol. Peristiwa ini merupakan pertembungan pertama di antara Monggol dan Russia. Kemenangan yang diraih oleh Monggol berperanan merintis laluan mereka bagi meny3rang Eropah Timur pada 15 tahun kemudian. Jebe meninggal dunia semasa dalam perjalanan pulang daripada ekspedisi ketenteraan ini.

TERJEMAHAN:

Wu Mingren. (9 Oktober 2018). Jebe: Genghis Khan’s Would-be-Ass4ssin Becomes His Sharpshooting General. Ancient Origins. https://www.ancient-origins.net/history-famous-people/jebe-0010816


Kisah Malaysia Menghadapi Wabak Nipah Virus

Sebelum dunia berp3rang menentang virus baru Covid-19 yang berasal dari Wuhan China, lebih kurang 20 tahun yang lalu negara kita pernah menghadapi satu wabak penyakit berpunca daripada sejenis virus yang baru.

Pada tahun 1999, Malaysia menjadi tempat munculnya sejenis virus baru yang tidak pernah ditemui sebelum ini yang diberi nama virus Nipah. Virus Nipah diambil nama bersempena tempat penularan wabak tersebut iaitu Kampung Sungai Nipah, Negeri Sembilan.

Virus ini pertama kali dikesan di dalam badan manusia di Malaysia sekitar Oktober 1997 sehingga Mei 1999. Jangkitan virus Nipah ini akan mengakibatkan seseorang yang dijangkiti mengalami encephalitis iaitu sakit radang otak yang boleh menyerang sistem saraf. Penyebaran virus ini di dalam tubuh seseorang adalah sangat pantas di mana otak mereka membengkak dan mereka tidak mampu untuk bercakap dan berjalan.

Pada awalnya kerajaan Malaysia menyangkakan bahawa virus tersebut merupakan Japanese Encephalitis Virus (JEV) yang disebarkan melalui nyamuk. Oleh sebab itu, semburan fogging telah dibuat hampir setiap hari di kawasan-kawasan merah untuk membunuh nyamuk namun usaha tersebut menemui jalan buntu.

Pada 27 Februari 1999, seorang peladang di Bukit Pelandok, Negeri Sembilan telah dimasukkan ke Pusat Perubatan Universiti Malaya(PPUM) setelah mengalami akut encephalitis untuk proses penyiasatan virus. Seorang pelajar pengajian doktor falsafah(PhD) dalam bidang virologi di Universiti Malaya iaitu Chua Kaw Bing terlibat secara rasmi dalam penyiasatan tersebut.

Setelah penyelidikan dilakukan melalui cecair pada pesakit iaitu tiga hari selepas pesakit itu dimasukkan, Chua percaya bahawa virus yang sedang menggila tersebut adalah bukannya Japanese Encephalitis Virus(JEV) tetapi merupakan sejenis virus yang baharu.

Chua terus menjalankan penyelidikan. Beliau meletakkan slaid yang mengandungi sampel virus tersebut di bawah kanta mikroskop elektron. Beliau menghidupkan lampu mikroskop dan melihat ke dalam. Chua berasa sangat terkejut kerana beliau melihat warna hijau yang sangat terang.

Ketika itu, beliau mendapat satu jawapan bahawa virus tersebut merupakan virus daripada keluarga paramyxovirus yang amat berbahaya dan mempunyai kadar penyebaran dan jangkitan yang tinggi kerana warna hijau membuktikan terdapat gabungan glikoprotein atau (F) glycoprotein manakala Japanese Encephalitis Virus(JEV) adalah daripada keluarga flavivirus yang mempunyai (E) protein.

Chua menghubungi Ketua Jabatannya untuk memberitahunya tentang penemuan tersebut namun Ketua Jabatannya memberitahunya bahawa keputusan tersebut kebanyakannya berkemungkinan adalah sejenis kontaminasi dan menyuruhnya untuk membuang sampel tersebut dan mengabaikannya. Chua berasa kecewa namun beliau tidak membuang sampel tersebut.

Hari demi hari, wabak tersebut semakin menjadi-jadi. Ramai pesakit telah dimasukkan ke Hospital Seremban (kini dinamai Hospital Tuanku Jaafar). Ada pesakit yang jatuh koma dan ada pesakit yang menjadi lumpuh dan tidak mampu bergerak.

Pesakit-pesakit di situ umpama m4yat hidup kerana mereka berada dalam keadaan yang sedar tetapi tidak mampu bergerak atau bercakap. Paten ujikaji daripada para pesakit tersebut menyamai pesakit di PPUM. Chua berusaha untuk meyakinkan Ketua Jabatannya akan penemuan tersebut tetapi ditolak.

Keadaan makin teruk. Tiada ubat yang mampu menyembuhkan para penyakit manakala wabak makin merebak. Malah lebih teruk lagi wabak tersebut mula memasuki Singapura. Namun begitu, ada satu perkara yang membuatkan Chua bingung.

Tiada seorang pun pesakit yang dijangkiti terdiri daripada kaum Melayu yang beragama Islam. Ini menguatkan lagi keyakinannya bahawa wabak ini bukan disebabkan nyamuk kerana nyamuk tidak mengenali bangsa.

Chua terpaksa memujuk profesornya untuk menghantarnya ke Pusat Kawalan Penyakit dan Pencegahan(Centers for Disease Control and Prevention – CDC) di Fort Collins, Colorado, Amerika Syarikat. Mereka mempunyai mikroskop berteknologi tinggi yang mungkin dapat merungkai persoalan dan memberikan jawapan mengenai jenis virus tersebut.

Perkara tersebut dipanjangkan ke Kementerian Kesihatan dan Institut Penyelidikan Veterinar pada 9 Mac 1999. Chua dengan bantuan kementerian memperoleh visa dan terbang ke Amerika Syarikat. Chua menyerahkan sampel tersebut kepada saintis di sana. Apabila saintis di sana menjalankan penyelidikan mereka berasa sangat terkejut kerana virus tersebut sememangnya daripada keluarga paramyxo yang amat berbahaya seperti yang telah disimpulkan Chua.

Virus ini tersebar melalui haiwan ternakan atau secara khusus lagi adalah melalui babi dan bukannya nyamuk. Jangkitan boleh berlaku melalui udara yang tercemar melalui titisan pernafasan, sentuhan rembesan dari hidung dan mulut atau tisu dari babi yang terjangkit.

Virus ini merupakan sejenis virus dari genus Hepavirus daripada keluarga Paramyxovirus yang juga mempunyai persamaan dengan virus Hendra yang menyerang manusia dan kuda pada tahun 1994 di Australia.

Namun begitu, perumah semulajadi bagi virus ini adalah bukannya babi tetapi kelawar daripada spesies Pteporus manakala babi adalah perumah pengganda(amplifier). Babi dikatakan terjangkit apabila memakan buah atau meminum air yang tercemar dengan air liur atau kencing kelawar, atau memakan janin kelawar yang gugur.

Menyedari bahaya yang dihadapi Malaysia, Chua terus menghubungi Kementerian Kesihatan Malaysia dari CDC. Chua memberitahu segalanya tentang virus tersebut kepada kerajaan Malaysia. Melalui maklumat yang diperoleh daripada Chua, kerajaan Malaysia mengambil langkah drastik dengan mengerah angkatan tentera dan jabatan veterinar untuk menjalankan proses pelupusan babi.

Lubang-lubang besar dikorek dan kesemua babi di Sungai Nipah dan Bukit Pelandok dikumpulkan. Sebanyak satu juta babi dihumban ke dalam lubang dan ditembak sebelum dikambus dengan tanah. Ladang-ladang babi menjadi kosong. Ternyata langkah yang diambil kerajaan ini berkesan.

Jumlah pesakit kian menurun dan tiada lagi penyebaran virus dikesan. Virus ini tidak tersebar melalui kontak manusia dengan manusia tetapi melalui manusia dan titisan ataupun rembesan daripada babi. Walaupun begitu, ianya telah meragut 105 nyawa.

Virus ini dinamakan sebagai virus nipah atau NiV (Nipah Virus) oleh Pertubuhan Kesihatan Sedunia (World Health Organization-WHO). WHO melabelkan virus Nipah sebagai virus yang berbahaya dan berkemungkinan untuk tersebar dan menjadi pandemik di seluruh dunia namun malangnya sehingga ke hari ini tiada vaksin berjaya ditemui.

Malaysia telah diisytiharkan bebas daripada virus Nipah pada awal 2001. Namun begitu beberapa kes virus Nipah dicatatkan sekitar 2001, dan 2003 hingga 2005 di Bangladesh.

Chua Kaw Bing telah menerima Anugerah Merdeka dan Anugerah Sains Mahathir daripada pihak kerajaan atas usaha dan jasanya menemui virus Nipah. Kini Dr. Chua Kaw Bing merupakan Penyiasat Prinsipal Kanan di Temasek Lifesciences Laboratory di Singapura.

RUJUKAN


Teknologi Robot Mampu Perbaiki Diri Mereka Sendiri

Grafin
telah menjadi penyelesaian ajaib untuk menghasilkan bateri yang lebih baik,
perisai yang lebih kuat, elektronik yang lebih fleksibel serta banyak lagi.
Sekarang, grafin sembuh sendiri (self-healing)
dapat melakukan lebih banyak lagi.

Pasukan
penyelidik dari Tsinghua University telah menghasilkan gel grafin
yang kuat apabila kering tetapi mampu renggang dan sembuh sendiri apabila
basah. Mereka mencapurkan beberapa helaian grafin kemudian ditambah dengan asid
poliakrilik yang mempunyai penyerapan air yang bagus. Cantuman ini kemudiannya
ditambah dengan kalsium karbonat.

Gel
yang stabil ini dibentuk apabila basah menjadikannya ia cukup lembut untuk
dipancut dari pencetak 3D dan dibelitkan menjadi tali. Ia menjadi keras seperti
grafin yang lebih kuat daripada keluli apabila kering. Paling menarik, apabila
bahan ini dibelah dua, ia mudah untuk bercantum semula.

Gel
seperti pernah dihasilkan sebelum ini, tetapi sifat grafin adalah bonus. Grafin
mempunyai pengaliran elektrik dan haba yang menjadikan gel ini dapat
membangunkan pelbagai teknologi. “You can
change the shape, you can wet it and dry it, break it apart and stick it back
together, you can do interesting things with it.” – Marek Urban dari Clemsan University.

Menurut
Hongwei Zhu, ketua pasukan penyelidik tersebut, bahagian robot dapat dihasilkan
daripada gel ini yang mampu sembuh sendiri apabila dilontarkan ke dalam air.

RUJUKAN:


Di Sebalik Penyatuan Singapura-Malaysia

Memang sejak dari mula Tunku tidak berminat dengan Singapura. Idea Tunku pada mulanya ialah menyatukan Malaya+Borneo Utara+Sarawak+Brunei. Alasan Tunku konsisten iaitu Singapura akan membawa kepada ketidakseimbangan kaum. Dan Tunku sangat berminat dengan saiz Sarawak yang besar.

Sementara itu di Singapura, David Marshal telah pergi ke London untuk mendapatkan kemerdekaan bagi pulau Singapura. Tapi ditolak oleh British. Kata British, ‘we have another plan for Singapore’. Marshal pulang dengan hampa lalu meletak jawatan sebagai Ketua Menteri Singapura.

Bila pilihanraya diadakan, parti PAP telah menang, Kuan Yew dilantik. Beliau sangat berminat dengan idea Malaysia, beliau berjanji kepada rakyat Singapura bahawa kemerdekaan pulau itu akan dipercepatkan melalui penyatuan dengan Malaysia.

Sementara itu, pegawai British di Utara
Borneo sangsi dengan idea Tunku itu. Kesangsian pegawai British itu berasas
kepada sikap tergesa-gesa Tunku. Di London, PM Britain dilihat
melambat-lambatkan permintaan Tunku itu. Surat-surat Tunku ke London sebanyak
dua kali tidak dibalas. Kali ketiga barulah London membalas apabila Tunku
mengugut bahawa akan berlaku ancaman komunis jika idea Malaysia tidak segera
direalisasikan.

Sementara itu, di Brunei. Sultan Omar memberi syarat kepada Tunku bahwa jawatan Yang diPertuan Agong mestilah diserahkan kepada baginda. Tunku menolak cadangan itu kerana mahu Sultan Brunei mengikut turutan.

Dan Tunku menganggap Sultan Brunei cuba menggunakan kekayaannya untuk mendapat kedudukan. Brunei menarik diri saat akhir bila AM Azahari mempengaruhi Sultan Omar dan rakyat Brunei untuk menolak idea Malaysia. Dikatanya Malaysia satu bentuk neo-kolonialisme.

Tunku mula menerima penggabungan Singapura apabila dipujuk oleh Kuan Yew. Hujah Kuan Yew antaranya jika Singapura tidak bergabung dengan Malaysia maka pulau itu akan dikuasai komunis, mahukah Tunku berjiran dengan negara komunis? Dipendek cerita, maka Tunku pun menerima kemasukan Singapura dengan syarat:

1. Kerusi Parlimen dari Singapura terhad
kepada 10 kerusi saja.

2. Singapura diberi autonomi dalam bidang pelajaran saja. Sementara bidang keselamatan dibawah tadbir Kuala Lumpur.

Dua syarat ini sebagai langkah berhati-hati Tunku yang masih lagi bimbang dengan penyatuan Singapura. Dan Tunku sangsi dengan helah Kuan Yew untuk bergabung dengan Malaysia.

Pada 31 Ogos 1963, secara rasminya
Singapura masuk dalam persekutuan Malaysia bersama-sama Sabah dan Sarawak. 16
September pula dipilih sebagai hari Malaysia.

BACAAN LANJUT.

Mohd bin Shamsudin. 2016. Malaysia Cabaran.
UKM


Di Sebalik Filem 3 Abdul

Boleh dikatakan ramai di antara kita sudah menonton filem 3 Abdul. Filem komedi tersebut mengisahkan perebutan harta di antara tiga orang adik beradik kandung. Filem ini merupakan filem terakhir arahan dan lakonan P. Ramlee di Singapura sebelum berhijrah ke Kuala Lumpur. Filem ini dibarisi oleh hampir kesemua seniman dan seniwati yang terkenal di Jalan Ampas ketika itu seperti Sarimah, Dayang Sofia, Mariani, Haji Mahadi, S. Kadarisman, Ahmad Nisfu dan M. Babjan.

Sewaktu filem 3 Abdul ditayangkan di panggung buat kali pertama pada Jun 1964, P. Ramlee telah berpindah ke Kuala Lumpur dua bulan sebelumnya. Oleh sebab itu, beliau hanya sempat menonton filem itu di sebuah panggung di Kuala Lumpur.

Filem 3 Abdul juga tidak lari daripada kritikan-kritikan yang cuba disampaikan oleh P. Ramlee seperti unsur feudalisme, nepotisme, kekeluargaan dan kasih sayang. Artikel ini bukanlah sebuah kritikan filem. Apa yang cuba disampaikan ialah bagaimana P. Ramlee mendapat ilham untuk membuat filem ini.

Sebelum filem 3 Abdul diselenggarakan, pihak Shaw Brothers pernah menawarkan P. Ramlee untuk membikin sebuah filem yang berjudul Seniwati di Hong Kong. Pihak Shaw Brothers telah menyerahkan skrip tersebut dan meminta P. Ramlee membuat tiga buah skrip lagi untuk difilemkan di studio milik Shaw yang terletak di Clearbay Water. Dalam kepala P. Ramlee sudah ada beberapa filem yang beliau ingin arahkan termasuklah sekuel Bujang Lapok – Bujang Lapok Di Hong Kong dalam bentuk warna warni dan berbidang luas (Shawscope).

Apabila pihak union di studio Jalan Ampas mendengar perkhabaran itu, mereka telah membuat tututan bayaran kerja yang tinggi. Apabila permintaan mereka tidak ditunaikan, mereka telah membuat bantahan projek filem di Hong Kong itu. Mereka beranggapan jika P. Ramlee pergi ke Hong Kong, ia boleh memecahbelahkan para pekerja studio dan filem yang akan dilaksanakan di Hong Kong tidak menampakkan ciri-ciri kemelayuan secara total. Hal ini membuatkan pihak Shaw Brothers membatalkan terus projek tersebut dan P. Ramlee berasa sangat kecewa tentang perihal itu.

Ilham untuk membuat filem 3 Abdul datang pasca mogok yang berlaku pada tahun 1963. Peristiwa berikut terjadi berikutan beberapa pelakon menuntut hak mereka dalam soal gaji dan kontrak. Mereka mendesak agar kontrak yang sebelum ini disambung semula dan gaji mereka dinaikkan. Mogok ini diketuai oleh beberapa orang seniman ketika itu. Malah, salah seorang seniman tersebut pernah cuba untuk mengoyakkan kontrak sebagai tanda protes terhadap majikan.

Dalam tahun 1962-1964 juga, P. Ramlee juga sudah kurang membuat filem berikutan beberapa undang-undang baru telah digubal. Undang-undang tersebut termasuklah waktu bekerja dari pukul 8 pagi hingga 5 petang sahaja. Hal ini sudah tentu menyusahkan P. Ramlee untuk berkarya kerana untuk menyediakan set sahaja sudah mengambil masa hampir satu jam, belum lagi proses make-up, rehearsal dan sebagainya. Selain itu, sudah tentu gaji yang diterima oleh pelakon-pelakon lain sedikit kerana kebanyakan daripada mereka menerima gaji mengikut jam. Sebelum undang-undang ini dikuatkuasakan, para pelakon bebas bekerja dari siang hingga ke malam.

Jika kita lihat dengan teliti, P. Ramlee tidak putus-putus mengenakan beberapa individu. Mengapa ini terjadi? Hal ini kerana mereka inilah terlibat di dalam peristiwa mogok tadi. Bak kata pepatah, “siapa yang makan  cili, dialah yang terasa pedasnya”. Oleh sebab tindakan union kelihatan terburu-buru, maka dengan itulah P. Ramlee terasa berat hati untuk berkarya dalam tempoh tersebut.

Sewaktu P. Ramlee menjadi pengerusi union, beliau telah memberi banyak kesenangan dan kebebasan kepada para pelakon seperti kelonggaran dalam etika pemakaian dan sebagainya. Namun, apabila orang lain mengambil alih jawatan tersebut, beliau mengubah apa yang telah dilakukan oleh P. Ramlee. Ini membuatkan P. Ramlee berasa terkilan dan seterusnya membuatkan beliau memilih untuk berpindah ke Kuala Lumpur dan bertugas di Studio Merdeka.

Ketika babak akhir 3 Abdul, kita dapat lihat, Abdul Wahub lakonan P. Ramlee bermaaf-maafan bersama seluruh ahli keluarganya. Ini menandakan walaupun P. Ramlee sudah menghentam mereka, namun beliau juga tidak lupa untuk meminta maaf atas salah lakunya. Itulah sifatnya P. Ramlee, insan hebat yang masih tiada galang gantinya hingga ke hari ini. Walaupun jelas P.Ramlee meminta maaf kepada mereka semua pelakon di dalam filem tersebut, ada seorang pelakon yang beliau tidak meminta maaf dan dimaafkan. Mengapa?

Itulah sedikit sebanyak kisah di sebalik filem 3 Abdul. Siapa sangka, di sebalik hilai tawa dan lawak jenaka yang terkandung dalam filem itu, ia dihasilkan ketika seniman agung ini sedang berduka dan hatinya bagai dihiris sembilu. Meskipun ada orang-orang yang cuba menjatuhkan beliau, namun beliau tidak pula membalas perbuatan mereka.

Sumber


Webtoon: Kebangkitan Komik Digital Korea Selatan

Ia dikatakan telah memberi saingan sengit serta mencabar industri manga dan anime di Jepun. Medium digital ini secara perlahan-lahan telah mengambil alih kedudukan manga dan menjadi tumpuan utama bagi golongan muda yang lebih menggemari format digital untuk membaca komik pilihan mereka.

Ini adalah kisah mengenai webtoon, versi digital bagi komik yang berasal dari Korea Selatan. Webtoon kini telah menjadi sebahagian daripada gelombang Hallyu terbaharu daripada Korea Selatan dan mula digilai oleh masyarakat daripada seluruh dunia. Artikel ini akan mengupas serba sedikit mengenai sejarah webtoon serta kedudukannya sebagai satu bentuk budaya baharu Korea Selatan yang mewakili golongan belia mereka.

Apa itu webtoon?

Webtoon adalah sejenis komik digital yang turut dikenali sebagai webcomics (komik web). Korea Selatan sebenarnya bukanlah satu-satunya negara yang menghasilkan komik web ini, namun ia adalah negara pertama yang mencipta format manhwa (komik bercetak Korea, iaitu seperti manga) dalam bentuk baharu dengan memasukkan ciri-ciri utama teknologi digital dalam penghasilannya.

Secara asasnya, Korea sebenarnya telah membawa manhwa mereka ke dalam dunia digital melalui penghasilan webtoon. Sebagai sebuah negara yang terkenal dengan kecanggihan teknologi dan kepantasan internetnya, Korea telah menggunakan sepenuhnya kelebihan yang mereka miliki untuk mencipta industri webtoon, sekaligus memberi saingan hebat kepada industri manga daripada Jepun.

Webtoon ini telah dianggap sebagai suatu kebangkitan baharu bagi gelombang Hallyu selepas Korea memperkenalkan K-pop dan K-drama kepada seluruh dunia. Apa yang menariknya, webtoon juga mempunyai ciri yang sama seperti K-pop dan K-drama, iaitu satu formula imbangan (hibrid) antara faktor global bersama ciri-ciri tempatan budaya Korea. Ini sekaligus telah menaikkan populariti webtoon sebagai pilihan dalam pembacaan komik secara digital.

Sejarah webtoon

Perkataan webtoon ini sebenarnya berasal daripada dua perkataan iaitu ‘web’ dan ‘cartoon’ yang membawa maksud kartun dalam web. Webtoon juga dikenali sebagai mobile cartoon, digital comics, web manhwa dan keitai manga (dalam bahasa Jepun.

Webtoon ini mempunyai sejarah yang pendek dalam penghasilannya, iaitu pada permulaan abad ke-21 (sekitar tahun 2000), apabila beberapa orang pelukis komik amatur yang berbakat mula menerbitkan hasil karya mereka secara digital melalui laman sesawang peribadi masing-masing. Ketika itu, teknologi internet semakin berkembang dan ia memberi akses yang lebih kepada para pelukis amatur ini untuk merealisasikan penerbitan karya secara digital.

Pada sekitar tahun 2003, portal sesawang terkenal Korea, iaitu Daum telah mencipta satu perkhidmatan webtoon yang dikenali sebagai Daum Webtoon. Langkah oleh Daum ini kemudiannya telah diikuti oleh Naver setahun kemudian melalui Naver Webtoon yang dihasilkan pada tahun 2004. Kedua-dua perkhidmatan portal sesawang ini telah menayangkan webtoon secara percuma.

Pada awal tahun 2010, perkhidmatan seperti TappyToon dan SpotToon telah mula menterjemahkan webtoon ini ke dalam Bahasa Inggeris, dan sebahagian daripada penerbit Korea sendiri, seperti Lezhin dan Toomics telah mula menterjemahkan sendiri karya webtoon mereka. Perkembangan webtoon ini semakin memuncak, yang mana sehingga bulan Julai 2014, Naver telah menerbitkan 520 buah siri webtoon manakala Daum pula telah menerbitkan sebanyak 434 buah siri webtoon.

Pada sekitar Julai 2014, Naver webtoon ini telah mengubah jenamanya menjadi LINE webtoon untuk memasuki pasaran global kerana akses Naver hanya terhad kepada pasaran dalam Korea sahaja. Malahan, sebahagian daripada perkhidmatan LINE ini juga tidak boleh diakses di Korea. Pada tahun 2016, perkhidmatan Naver webtoon ini memasuki pasaran Jepun sebagai XOY dan pasaran China sebagai Dongman Manhua.

Pada Disember 2018, Naver telah menutup perkhidmatan XOY mereka di Jepun dan memindahkan kesemua siri asli webtoon yang diterjemahkan kepada LINE Manga, iaitu sebuah perkhidmatan manga yang menawarkan manga yang berlesen. Sehinggalah tahun 2019, LINE Webtoon ini akhirnya diubah kepada WEBTOON yang menawarkan perkhidmatan webtoon dalam Bahasa Inggeris sahaja dan telah dibawa masuk ke Sepanyol dan Perancis untuk versi kedua-dua negara tersebut.

Bermula tahun 2014, kebanyakan webtoon yang diterjemahkan ke Bahasa Inggeris hanya boleh didapati menerusi penterjemahan tidak rasmi oleh pihak peminat. Apabila LINE Webtoon mengubah platformnya menjadi WEBTOON, proses penterjemahan webtoon popular ke Bahasa Inggeris mula dipergiatkan dan telah mendapat perhatian peminat di seluruh dunia.

Pada tahun 2020, WEBTOON ini telah dipindahkan dan menjadi perkhidmatan di bawah Naver Webtoon Corporation. Sehingga kini, terdapat banyak platform dan portal di Korea yang menerbitkan webtoon secara aktif seperti Daum, Naver (WEBTOON), Tapastic, Lezhin, Mr Blue dan Toomics.

Evolusi dan ciri-ciri webtoon

Selama lebih kurang 20 tahun bertapak dalam industri komik digital, webtoon ini telah mengalami beberapa perubahan yang ketara dalam penghasilannya. Pada awal kemunculannya, webtoon telah dibahagikan kepada dua peringkat (rating) utama iaitu All untuk webtoon yang sesuai bagi semua peringkat umur dan 18 untuk webtoon bagi mereka berumur 18 tahun ke atas.

Bermula Mei 2019, sistem rating webtoon yang baru telah dilaksanakan. Sebanyak 10 platform utama webtoon, termasuklah Daum dan Naver (WEBTOON) telah menyertai sistem rating yang baru ini. Sistem rating yang dicadangkan ini adalah merangkumi beberapa kategori, iaitu All (untuk semua peringkat umur), 12 tahun ke atas, 15 tahun ke atas dan 19 atau 18 tahun ke atas. Melalui pengkelasan baru ini, maka setiap golongan umur boleh memilih jenis webtoon yang bersesuaian dengan mereka, termasuklah golongan kanak-kanak.

Webtoon sendiri telah berevolusi seiring dengan perubahan teknologi. Dalam generasi awal penghasilan webtoon, ia merupakan komik bercetak atau dilukis manual, diimbas (scan) dan dimuatnaik ke internet. Pada awalnya, ia adalah dalam format satu mukasurat sahaja.

Dengan perkembangan teknologi, para pengkarya komik mula mengaplikasikan kemudahan flash animation effects. Dalam fasa generasi kedua penghasilan webtoon, proses enhanced preloading telah membolehkan para pelukis webtoon untuk menggunakan susun atur secara menegak dengan hanya menatal (scrolling). Berbanding dengan komik biasa yang mempunyai komposisi panel yang padat, proses penatalan ini memberi peluang untuk panel baru ditunjukkan. Dengan cara ini, ia membolehkan pergerakan komik menjadi lancar dan webtoon boleh dibaca secara berterusan.

Dengan kepesatan penggunaan telefon pintar dan tablet, pembacaan webtoon ini mula berubah ke platform yang baru menggunakan sistem aplikasi. Bunyi juga telah diperkenalkan ke dalam webtoon generasi baharu ini bersama dengan ton suara serta ekspresi wajah setiap wataknya. Pergerakan interaktif ini telah memberi keterujaan buat para penggemar webtoon.

Terdapat beberapa ciri unik pada webtoon yang membezakannya daripada manhwa (komik bercetak) yang biasa. Berikut disenaraikan ciri-ciri utama pada webtoon:

Webtoon adalah komik dalam web, ia bukanlah seperti komik bercetak biasa dan bukan juga animasi atau kartun seperti yang ditayangkan di televisyen. Berbanding komik bercetak biasa yang dibaca dari kiri ke kanan (manga dibaca dari kanan ke kiri), webtoon ini dibaca dari atas ke bawah melalui penatalan.

Format pembacaan dari atas ke bawah ini telah memberi peluang kepada penulis konten untuk mempersembahkan webtoon dalam bentuk imej lebih besar pada skrin, sekaligus membuang trend lama pada komik biasa.

Kebanyakan daripada siri webtoon yang diterbitkan boleh didapati secara percuma daripada platform yang disediakan seperti WEBTOON dan Daum Webtoon. Malah, aplikasi WEBTOON daripada LINE Naver juga percuma untuk dimuat turun dengan pelbagai siri yang boleh ditonton melaluinya. Ini menjadikannya mudah untuk diakses walau di mana jua pada bila-bila masa.

Webtoon dilukis secara digital, dan ia sekaligus mengurangkan keperluan terhadap alatan lukisan manual.

Apa yang menarik pada webtoon adalah setiap pembaca boleh memberikan komen pada setiap episod yang mereka tonton melalui aplikasi berkenaan. Komen-komen pembaca ini sebenarnya turut mempengaruhi jalan cerita bagi sesebuah siri webtoon dan ia diambil kira untuk menaikkan lagi populariti sesebuah siri.

Salah satu ciri penting pada webtoon adalah genrenya yang luas. Kekuatannya adalah ia tidak terhad kepada satu atau dua genre sahaja. Genre utama yang digunakan dalam penghasilan webtoon adalah drama, fantasi, komedi, aksi, romantik, kisah kehidupan, thriller, sukan, penyiasatan jenayah, sains fiksyen dan banyak lagi.

Webtoon sebagai gelombang Hallyu

Jika dilihat dari segi sejarah, webtoon ini telah bermula hampir 20 tahun yang lalu. Namun, dalam lima tahun kebelakangan ini, ia mula menjadi gelombang budaya terbaharu dari Korea. Seperti mana K-drama dan K-pop yang terlebih dahulu menjadi kegilaan seluruh dunia, webtoon kini perlahan-lahan mengorak langkah menjadi kuasa lunak (soft power) baharu dalam menawan masyarakat antarabangsa.

Salah satu faktor utamanya adalah keghairahan para penulis konten Korea yang mula mengadaptasi webtoon ini untuk divisualkan ke dalam drama dan filem. Terdapat banyak drama serta filem Korea yang diterbitkan kini merupakan adaptasi daripada webtoon popular mereka. Contoh paling dekat adalah Itaewon Class serta filem Along With the Gods.

Apabila drama adaptasi webtoon ini dihasilkan, ia secara tidak langsung telah mempopularkan versi asal webtoon tersebut. Kebanyakan daripada konten webtoon ini biasanya akan diubah untuk disesuaikan dengan format drama atau filem, dan ia kadangkala menimbulkan sedikit tanda tanya dalam kalangan penonton berkaitan dengan jalan cerita asalnya. Keadaan ini akan mendorong para penonton ini untuk membaca kembali versi asal webtoon dan sekaligus menaikkan popularitinya.

Peningkatan penggunaan kandungan digital di Korea memberi impak besar dalam penghasilan webtoon. Apabila populariti webtoon meningkat, artis komik profesional turut bergabung dan menyumbang kepada kepelbagaian genre webtoon. Pada awal pengeluaran webtoon, isi utama webtoon adalah masalah sosial dalam kehidupan seharian, seperti kemiskinan, buli siber, bunuh diri, pengangguran remaja, dan keganasan rumah tangga.

Artis amatur telah menghasilkan episod yang terdapat dalam kehidupan seharian dan berjaya menarik simpati daripada penonton. Karya-karya ini telah menjadi genre baru dikenali sebagai il-sang-toon yang bermaksud ‘webtoon yang berurusan dengan kisah kehidupan seharian’. Penyebaran webtoon ini sekaligus telah menyumbang untuk mengubah prasangka negatif terhadap manhwa dalam bentuk cetak dan untuk meningkatkan industri komik Korea.

RUJUKAN:

Jang, W., & Song, J. E. (2017). Webtoon as a new Korean wave in the process of glocalization. Kritika Kultura, 2017(29), 168–187.

Jin, D. Y. (2015). Digital convergence of Korea’s webtoons: transmedia storytelling. Communication Research and Practice, 1(3), 193–209.

Kim, J. H., & Yu, J. (2019). Platformizing Webtoons: The Impact on Creative and Digital Labor in South Korea. Social Media and Society, 5(4).

Lee, J. Y., Park, J. H., & Jun, J. W. (2019). Brand webtoon as sustainable advertising in Korean consumers: A focus on hierarchical relationships. Sustainability (Switzerland), 11(5), 1–10.


Sejarah Permainan Dam Ular

Kita semua pasti pernah bermain permainan papan ini bukan? Sama ada semasa di sekolah bersama rakan-rakan apabila tiada guru di kelas pada waktu hujung tahun, atau semasa menghabiskan masa bersama keluarga.

Tetapi tahukah anda, bahawa permainan ini mempunyai sejarah unik serta digunakan untuk mengajar nilai-nilai moral kepada kanak-kanak?

Permainan papan ini pada mulanya berasal dari India. Ianya adalah berdasarkan konsep moraliti Vaikuntapaali atau Paramada Sopanam yang bermaksud “tangga kepada penyelamatan”.

Seterusnya, permainan ini dikenali sebagai Moksha Patamu. Sesetengah pakar sejarah berpendapat bahawa ia telah pun dimainkan seawal kurun ke 2 SM, manakala sebahagian pakar sejarah lagi berpendapat bahawa ia dicipta oleh Swami Gyandaev pada kurun ke-13.

Permainan ini telah digunakan oleh sami-sami untuk mengajar golongan kanak-kanak pada ketika itu tentang perkara-perkara berikut;

– Kehidupan
– Nilai moral
– Kama (takdir)
– Karma (balasan buruk).

Selain itu, ia turut mengajar tentang kewujudan elemen kebaikan melawan kejahatan. (“Good vs Evil”).

Apakah yang dimaksudkan disebalik simbol tangga dan ular?

Simbol tangga melambangkan kebaikan serta nilai-nilai moral yang baik. Manakala simbol ular melambangkan maksiat serta moral yang tidak baik.

Nilai yang ingin diajar disebalik permainan ini adalah;

Seseorang itu boleh “meningkatkan darjat” atau menerima penyelamatan dalam bentuk tangga iaitu (Moksha) dengan melakukan amalan baik.

Manakala seseorang itu akan “direndahkan darjat” ketika kelahiran semula jika melakukan kesalahan atau maksiat yang disimbolkan dalam bentuk ular, iaitu (Patamu).

Di dalam permainan asal, jumlah simbol tangga lebih sedikit daripada jumlah simbol ular.

Ia melambangkan bahawa perjalanan ‘mendaki tangga’ menuju tempat yang baik mempunyai banyak cabaran serta sukar untuk dilaksanakan.

Manakala perjalanan menuju kemusnahan mudah dilaksanakan dengan hanya ‘menggelungsur’ ular tersebut.

Permainan ini pada asalnya mempunyai 100 buah kotak atau petak yang ditandakan nombor-nombor yang berbeza dan mempunyai maksud yang signifikan.

Nombor terakhir, “100” menandakan penyelamatan ataupun Moksha itu tadi.

Petak-petak menandakan nilai atau moral yang baik adalah petak yang bernombor:

12- Keimanan
51- Kebolehpercayaan
57- Sifat murah hati
76- Ilmu pengetahuan
78- Kesederhanaan / Zuhud

Petak-petak menandakan nilai buruk atau maksiat adalah petak yang bernombor:

41- Penderhakaan
44- Sombong
49- Kekasaran
52- Pencurian
58- Penipuan
62- Kemabukan / Alkoholik
69- Hutang
73- Pembunuhan
84- Amarah / Amukan
92- Tamak
95- Angkuh
99- Nafsu

Kita tak boleh terlepas pandang (“overtone”) atau konotasi keagamaan serta nilai moral yang menjadi pengisian di dalam permainan ini.

Pada kotak bernombor 99, iaitu nafsu merupakan ‘musuh’ terakhir yang perlu ditewaskan sebelum mendapat penyelamatan ataupun “Moksha”.

Nafsu itu bukan nafsu seksual sahaja, tetapi merujuk kepada nafsu secara umum. Iaitu nafsu seseorang untuk memiliki segalanya walaupun ia tidak ditakdirkan untuk menjadi milik individu tersebut.

Penjajah British iaitu John Jacques, telah mengambil permainan ini untuk dibawa pulang ke England Zaman Victoria, pada tahun 1892. Permainan ini seterusnya dibawa ke Amerika Syarikat oleh seorang pencipta permainan iaitu Milton Bradley pada tahun 1943 dan dinamakan sebagai “Snakes & Ladders”

Malangnya, nilai-nilai moral serta pengajaran yang menjadi ‘isi’ kepada permainan ini telah ‘dicabut’ sepenuhnya oleh pihak barat, justeru menjadikannya sebagai sekadar permainan yang menyeronokkan sahaja. Namun begitu, Moksha Patamu menjadi antara permainan papan yang terkenal di seluruh dunia.

Rujukan:

The History of Snakes & Ladders by Karen Dorn. Retrieved from: https://www.theforgottentoyshop.co.uk/…/1523503he-histor…

Snakes and Ladders History & Rules. Retrieved from: https://www.scribd.com/…/2…/Snakes-and-Ladders-History-Rules

Snakes & Ladders Was Invented In India But The Original Version Is Nothing Like What It’s Now. Retrieved from: https://www.scoopwhoop.com/…/snakes-ladders-invented-in-in…/


Brawijaya – Putera Majapahit Menjadi Raja Di Tanjungpura

TANJUNGPURA atau Tanjompura atau Poni atau Poli atau Bornei adalah nama-nama kuno yang banyak menghiasi manuskrip-manuskrip lama apabila berbicara mengenai sejarah kuno satu pulau yang merupakan pulau ketiga terbesar iaitu Pulau Borneo.  Dan dari jejak sejarah juga turut menyatakan bahawa dahulunya empayar besar Kerajaan Majapahit pernah menebar kekuasaannya di Borneo.

Selain itu jika kita menghuraikan sejarah berdirinya kerajaan-kerajaan kuno di Borneo sudah semestinya suatu waktu dahulu ada tiga kerajaan yang menjadi pendominasi wilayah-wilayahnya iaitu Kerajaan Brunei, Kerajaan Banjarmasin dan Kerajaan Tanjungpura.  Dan ketiga-tiga kerajaan ini wujud selepas kemerosotan empayar Majapahit yang mana menyaksikan ketiga-tiganya berjaya melepaskan diri dan menjadi satu kerajaan yang bebas merdeka.

Kerajaan Tanjungpura atau Tanjompura adalah merupakan kerajaan tertua yang pernah berada di bumi Kalimantan Barat.  Keberadaan kerajaan ini wujud adalah sekitar abad ke-14 hingga 15  masihi dengan sempadan wilayahnya dari Tanjung Datu sehingga ke Teluk Sambar.  Menurut kajian para sejarahwan di Indonesia menyatakan secara lebih spesifik kewujudan Kerajaan Tanjungpura ini gah namanya di Tanah Kayong iaitu antara provinsi yang mempunyai garis sempadan yang terdekat dengan Sarawak/Kalimantan Barat di bahagian selatan.

Menyelusuri cerita sejarah Kerajaan Tanjungpura dikatakan jauh sebelum ia digelar sebagai Kerajaan Tanjungpura sebenarnya sudahpun dikenali dengan nama “Bakulapura” iaitu yang menjadi salah satu daripada wilayah empayar Singhasari. Pada waktu itu Singhasari adalah dibawah pemerintahan Raja Kerta Negara yang terkenal dengan ekspedisi Pamalayu iaitu satu ekspedisi untuk menakluk Pulau Swarnabhumi atau Sumatera sekarang kemudiannya jejak ekspedisi menular sehingga ke Bakulapura.

Menurut bahasa Sanskrit makna Bakulapura itu adalah merujuk kepada nama satu bunga yang dikenali sebagai bunga tanjung yang hidup subur di wilayah tersebut.  Akhirnya setelah Singhasari diganti oleh Majapahit kekuasaannya maka muncullah nama Tanjungpura atau Tanjompura sekitar abad ke-13 Masihi mengikut slanga penutur tempatan pada masa itu.

Betapa Tanjungpura itu begitu penting suatu waktu dahulu pernah disebut di dalam Sumpah Palapa (Amukti Palapa) yang dilafazkan oleh Gadjah Mada sewaktu diangkat menjadi Patih Amangkhubumi Majapahit pada tahun 1336 Masihi.  Ianya berbunyi:

Sira Gajah Madapatih Amangkubhumi tan ayun amuktia palapa, sira Gajah Mada: “Lamun huwus kalah nusantara isun amukti palapa, lamun kalah ring Gurun, ring Seran, Tañjung Pura, ring Haru, ring Pahang, Dompo, ring Bali, Sunda, Palembang, Tumasik, samana isun amukti palapa”.

Terjemahannya,

Dia Gajah Mada Patih Amangkubumi tidak ingin melepaskan puasa. Ia Gajah Mada, “Jika telah mengalahkan Nusantara, saya (baru akan) melepaskan puasa. Jika mengalahkan Gurun, Seram, Tanjung Pura, Haru, Pahang, Dompo, Bali, Sunda, Palembang, Tumasik, demikianlah saya (baru akan) melepaskan puasa”.

Peninggalan jejak Majapahit di Tanjungpura bukanlah hanya sekadar sebagai sebuah empayar penakluk sebaliknya warisan keturunan Majapahit sendiri adalah pengasas Kerajaan Tanjungpura seperti yang dicatatkan di dalam salsilah raja-raja pemerintah Tanjungpura iaitu yang ditulis oleh Gusti Maerat diatas permintaan Gusti M. Saleh Wedana Sukadana pada tahun 1956.  Disitu telah dinyatakan bahawa pengasas kepada Kerajaan Tanjungpura adalah yang bernama Brawijaya.

Di dalam salsilah itu menyatakan dengan mengkhusus asal bermulanya Brawijaya, seorang putera Majapahit terdampar hingga ke Borneo iaitu atas sebab dirinya dianiayai oleh saudara-saudara kandungnya akibat perebutan kuasa di Majapahit.  Dek kerana kuasa dikatakan saudara kandungnya sanggup meletakkan racun di dalam makanannya sehinggalah menyebabkan badan Brawijaya menjadi gatal-gatal yang tidak sudah.  Dan kerana asyik digaru-garu menyebabkan ianya menjadi luka-luka yang mengeluarkan darah dan nanah.

Keadaan Brawijaya yang jijik di pandangan pihak istana Majapahit walau sudah diubati oleh ratusan dukun akhirnya menyebabkan Brawijaya diperintahkan keluar dari istana kerana tidak mahu sakitnya berjangkit.  Brawijaya yang akur akan perintah Raja Majapahit hanya mampu berserah atas apa yang menimpanya.  Sebagai seorang putera keturunan raja yang kuat pada ketika itu, Brawijaya disediakan sebuah bahtera besar dan turut mengikutinya adalah para dayang dan hulubalang yang setia kepadanya.

Maka bermulalah episod bahtera yang besar itu membelah lautan walau tanpa destinasi yang mengkhusus kerana titah daripada Raja Majapahit adalah untuk Brawijaya tidak akan berpatah balik ke Majapahit lagi.  Dengan bantuan angin setelah beberapa bulan di samudera yang luas akhirnya mereka terdampar di pantai selatan Borneo.  Dari situ mereka memasuki Sungai Pawan dan berhenti di kuala Kandang Kerbau yang sekarang dikenali dengan nama Ketapang.  Melihat akan keadaan sungai Ketapang pada masa itu yang kaya dengan ikan-ikan serta tanah pamah yang makmur menyebabkan Brawijaya ingin menetap di situ selama-lamanya.

Mungkin kerana penyakitnya menyebabkan Brawijaya seringkali turun ke sungai untuk mandi manda ataupun hanya berendam sahaja.  Dan sesuatu yang pelik berlaku tatkala beliau berendam itu pasti ada kawanan ikan jenis ikan patin akan mendekatinya lantas menjilat luka-luka dibadan beliau.  Hari demi hari akhirnya luka-luka yang berdarah dan bernanah itu menjadi kering dan Brawijaya pulih seperti sediakala.  Sejak itulah juga dikatakan atas rasa terhutang budi dengan ikan patin, Brawijaya bersumpah tiada mana-mana keturunannya yang boleh memakan ikan patin dan sesiapa yang melanggar sumpah tersebut akan gila ataupun mati.

Hidup Brawijaya hanya menumpang di tepian sebatang sungai menyebabkan beliau seringkali turun sehinggalah pada suatu hari beliau menjumpai segumpal rambut yang panjang.  Kerana tarikan rambut itu menyebabkan Brawijaya ingin mencari siapakah pemiliknya yang sudah pasti pada firasatnya seorang gadis yang cantik.  Ternyata pencarian beliau menemui noktahnya apabila pemiliknya adalah seorang wanita bernama Dayang Putung yang jelita, anak kepada Siak Bahulun yang juga pemerintah di Keriau, Raja Ulu Air.

Walau rupa parasnya sungguh jelita dengan rambut yang panjang mengurai, putih melepak namun Dayang Putung cacat pada tangan dan kaki.  Brawijaya yang sudah jatuh cinta pandang pertama ingin memperisterikan Dayang Putung.  Dalam sesetengah versi menyatakan walau bersetuju untuk berkahwin dengan Brawijaya di Jawa, Dayang Putung telah meminta hantaran daripada Brawijaya iaitu seutas rantai emas, satu lancing, sebuah perahu panjangnya tujuh depa, 40 orang pahlawan lelaki dan pasangannya, gamelan dan beberapa gong.  Kesemuanya diadakan oleh Brawijaya tanpa membuat tawar menawar sekalipun.

Ketika di Jawa sebelum mereka berkahwin, pihak istana Majapahit cuba untuk menyembuh  Dayang Putung maka saat itu para dukun istana yang hebat telah dipanggil yang mana akhirnya usaha penyembuhan itu berhasil sehingga menyebabkan dirinya yang cacat pada mulanya telah kembali normal dan sempurna seperti wanita yang lain.  Setelah perkahwinan itu selesai, kedua-duanya kembali ke Ketapang lantas mereka menjadikan perkampungan kecil di Ketapang menjadi sebuah negeri yang besar yang akhirnya dinamakan Kerajaan Tanjungpura dengan rajanya bernama Brawijaya yang memerintah dari tahun 1454 ke 1472.

Hasil perkahwinan daripada Brawijaya dengan Dayang Putung inilah melahirkan Pangeran Prabu atau Raja Baparung yang mana puteranya bernama Panembahan Karang Tanjung telah memindahkan Kerajaan Tanjungpura ke Sukadana lantas menjadi Kerajaan Sukadana.  Dari Sukadana ke Kerajaan Simpang-Matan yang mana akhirnya melalui Gusti Kesuma Matan  yang menabalkan dirinya sebagai Sultan Muhammad Syaifuddin yang memerintah pada tahun 1622-1665 menjadikan legasi keturunan Brawijaya pertama yang memeluk Islam. Setelah itu menjadi Kerajaan Simpang-Matan seterusnya berpecah pula menjadi Kerajaan Kayong-Matan atau turut dikenali sebagai Kerajaan Tanjungpura II. Selain itu putera kedua Briwijaya pula iaitu Gusti Likar pula adalah pengasas kepada Kerajaan Tayan yakni sebuah kerajaan kuno yang berpusat di Tayan Hilir, Sanggau.  Manakala putera bongsu iaitu yang digelar Pangeran Mancar menjadi pengasas kepada satu kerajaan di Sanggau yang dikenali dengan nama Kerajaan Meliau-Sanggau.

Brawijaya seorang putera dari Majapahit sebenarnya telah melahir ramai legasinya yang menjadi raja di banyak kerajaan-kerajaan kuno yang pernah wujud di Borneo atau digelar suatu waktu dahulu sebagai Tanjungpura.

-HB-

#KamekSayangSarawakBah

Rujukan:


5 Tulisan Paling Asli Dalam Peradaban Dunia

Hari ini, kita dapat menyaksikan lahirnya pelbagai jenis tulisan di dunia. Kalau bangsa Melayu terkenal dengan sistem tulisan Rencong, Rejang, Tanjong Tanah dan Jawinya. Kalau bangsa Tamil dengan tulisan Tamilnya, dan tulisan yang anda sedang baca ini dikenali sebagai Latin Script.

Namun, tahukah anda bahawa tulisan-tulisan yang saya sebutkan di atas sebenarnya bukanlah sebuah tulisan yang asli sebaliknya ianya adalah evolusi dari bangsa-bangsa yang meminjam 5 buah sistem tulisan yang dikatakan paling asli dunia mengikut para sejarawan.

Apakah sistem tulisan yang paling asli dunia? Mari, The Patriots akan membuka kembali helaian sejarah, agar dapat dinikmati pencinta-pencinta ilmu sekalian.

1. Tulisan Cuneiform

Tulisan Cuneiform adalah tulisan yang paling lama yang pernah direkodkan dalam sejarah manusia. Ianya digunakan untuk menulis mengenai bahasa Sumeria, sebuah bahasa yang telah pupus pada hari ini. Sumeria ialah bangsa yang juga telah pupus hari ini, dan mereka merupakan pendiri tamadun terawal dalam sejarah manusia, iaitu Mesopotamia yang menyaksikan kelahiran Nabi Ibrahim A.S pada salah satu dinastinya.

Tulisan Sumeria merupakan sebuah tulisan pictografik.Kajian mendapat bahawa pada awal penubuhan tamadun Indus, tulisan ini mempunyai lebih daripada 1500 huruf yang melambangkan idea dan objek tertentu. Kemudian, seribu tahun kemudian, tulisan ini mula berkurangan kepada 700 buah sebelum tulisan Aramic mengambil alih Tamadun Mesopotamia, di mana huruf-huruf yang bersifat alphabet yang berjumlah 22 buah mula digunakan. Tulisan ini berbentuk pepaku.

2. Tulisan Mesir Purba

Tulisan Mesir Purba merupakan tulisan yang dikatakan antara lima tulisan paling asli di dunia. Tulisan ini mengandungi 121 bi-literal (huruf yang mewakili dua sebutan), 75 tri-literal (abjad yang mewakili tiga sebutan). Tulisan ini juga boleh dalam masa yang sama bersifat ideaogram (abjad yang melambangkan pemikiran, idea, perasaan) dan juga logogram (abjad yang mewakili objek, haiwan, manusia). Tulisan ini agak kompleks untuk difahami.

3. Tulisan Tamadun Lembah Indus

Tamadun Lembah Indus dipercayai didirikan oleh orang Dravidian, meski terdapat teori lain seperti Austronesia dan seumpama dengannya. Tamadun yang berusia antara 2600-1700 Sebelum Masihi ini, kira-kira hampir 5000 tahun daripada tarikh hari ini.

Tamadun yang antara terawal di dunia pasti meninggalkan kita sistem tulisannya tersendiri. Namun, tahukah anda sehingga hari ini, tiada siapa yang mampu menafsirkan sistem tulisan tamadun Indus?

Hal ini kerana tiada siapa tahu bahasa apa yang dituturkan oleh pendiri tamadun Indus, dan tiada siapa yang masih wujud sehingga hari ini yang mampu memahami tulisan ini walaupun orang Dravidian seperti Tamil, Telegu. Mereka sudah meninggalkan jauh sistem tulisan nenek moyang mereka dan mengadaptasikan tulisan yang berpangkal pada tulisan Brahmi.

4. Tulisan Bangsa Maya

Dalam banyak-banyak tamadun yang pernah didirikan pada waktu purba, Tamadun China, Indus, Mesir, Melayu, Arab, Yahudi, tiada tamadun yang begitu mendalami ilmu matematik seperti mana Tamadun Maya, salah satu daripada bangsa yang sudah pupus hari ini.

Mempunyai sifat yang agak sama dengan tulisan tamadun Mesir Purba, tulisan ini sebenarnya langsung tiada ada kaitan antara satu sama lain. Pada awal penafsiran tulisan Maya, pakar mendapati bahawa tulisan Maya ini banyak sangat bermain dengan nombor memandangkan kegilaan bangsa Maya pada ilmu. Skrip-skrip Maya yang ditafsir banyak merujuk kepada seperti pengiraan bintang-bintang, formula matematik yang sangat kompleks dan sistem kalendar mereka.

Dan Tamadun Maya juga, antara tamadun awal di dunia di mana penulisnya akan memahat nama mereka, demi memberitahu bahawa hasil karya yang ditulisnya. Mungkinkah di Tamadun Maya dahulu terdapat hak cipta seperti kita hari ini? Siapa tahu… kerana khazanah ilmu yang dikumpulkan oleh bangsa ini hilang kebanyakannya kerana angkara penjajah Sepanyol yang membakar habis tinggalan hebat Maya.

5. Tulisan Cina

Ya, tulisan cina adalah antara tulisan yang paling asli yang pernah wujud di dunia. Tulisan yang rakan-rakan cina kita belajar itu sebenarnya adalah warisan yang masih dijaga oleh mereka. Di saat empat tulisan paling awal di dunia sudah pupus, bahkan bangsa yang mengasaskan sistem tulisan itu pun sudah pupus, namun tulisan dan bangsa cina masih lagi wujud sehingga hari ini.

Masih sama sifat tulisannya. Bersifat logogram, di mana terdapat puluhan ribu perkataan yang melambangkan pemikiran dan objek. Namun, hari ini dipercayai hanya lebih kurang 3000 buah tulisan sahaja yang digunakan.

Tulisan Cina dipercayai lahir daripada amalan sewaktu zaman gangsa dahulu, di mana para pawang akan meramalkan sesuatu peristiwa berdasarkan rekahan pada tulang yang dibakar pada api. Dipercayai rekahan-rekahan yang muncul pada tulang itu mengisnpirasikan kepada penciptaan sistem tulisan cina.


Gugurnya Dua Anak Melayu Di Hiroshima Pada Hari Yang Zalim

Peristiwa bom atom di Hiroshima dan Nagasaki pada Ogos 1945 bukan saja menandakan babak akhir Perang Dunia Kedua (WWII). Tetapi ia juga merupakan permulaan era atom di mana manusia berupaya melakukan kemusnahan pada skala yang tidak pernah disaksikan sebelum ini. Tiada siapa juga menyangka di Hiroshima, ada beberapa orang warga Tanah Melayu (kini sebahagian daripada Malaysia) yang berada di situ semasa serangan tersebut berlaku.

Mungkin ada mengatakan ini cerita karut semata-mata. Tetapi itulah yang disaksikan Allahyarham Datuk Haji Abdul Razak Abdul Hamid pada 6 Ogos 1945. Beliau merupakan sebahagian daripada kumpulan 12 orang pelajar yang dipilih Jepun dari seluruh Tanah Melayu untuk dihantar ke negara itu untuk program pendidikan. Mereka menyertai 17 orang lagi individu yang dipilih dari Asia Tenggara untuk menjalani program sama.

Selain Allahyarham Datuk Abdul Razak, dua lagi pelajar Tanah Melayu yang bersama beliau ketika itu ialah Nik Yusof Nik Ali dan Syed Omar Syed Mohammad Alsagoff. Nik Yusof berasal dari Kelantan sementara Syed Omar pula berasal dari Johor. Kedua-duanya pada ketika itu berusia 17 tahun dengan Allahyarham berusia 19 tahun.

Mengikut perancangan, kumpulan-kumpulan pelajar ini akan menjalani pengajian pra-universiti sebelum menyambung pengajian di universiti-universiti terpilih. Dalam kes ketiga-tiga individu ini, mereka memilih menyambung pengajian di Universiti Hiroshima dengan tempoh pengajian selama empat tahun. Tetapi semua itu berubah pada 6 Ogos 1945.

Sebelum itu, kami cadangkan korang dapatkan MALAYA 1941. Skrip bom atom Hiroshima dan Nagasaki mula terhasil beberapa tahun sebelumnya di mana Jepun berjaya menguasai Asia Tenggara termasuk Tanah Melayu pada kadar yang pantas. Tetapi untuk melakukannya, memerlukan perancangan yang rapi dan teliti. Nak tahu bagaimana ia berlaku, dapatkan buku ini sekarang! Beli di Shopee: https://shopee.com.my/The-Patriots-Malaya-1941-i.238336777.4643942913

Bagi penduduk Hiroshima hari itu, itu merupakan satu lagi hari biasa. Kehidupan berjalan seperti biasa di sebalik ancaman pengeboman udara yang dilancarkan pihak Bersekutu terhadap Jepun. Kempen tersebut digiatkan terutama selepas kejatuhan Saipan (Jun 1944) dan Okinawa (Jun 1945). Jika berlaku sekalipun, siren udara akan dibunyikan dan penduduk dan ekspatriat asing boleh berlindung di tempat-tempat perlindungan yang disediakan.

Allahyarham Datuk Abdul Razak mengakui ramai merasa selamat di Hiroshima kerana ia jarang ‘dilawati’ oleh pesawat-pesawat Bersekutu. Pada pagi 6 Ogos, beliau bersama Nik Yusof dan Syed Omar sepatutnya mengikuti pengajian kelas mereka. Tetapi semuanya berubah apabila mereka mendengar bunyi siren udara sekaligus memaksa mereka berlindung di bunker. Turut menyertai mereka pada ketika itu ialah rakan sepengajian dari Brunei, Pengiran Yusof dan seorang profesor mereka.

Selepas beberapa ketika, bunyi siren dimainkan sekali lagi bagi menandakan ancaman pengeboman yang dibangkitkan sebelum ini telah tiada. Tetapi para penduduk Hiroshima tidak menyangka pada jam 8.15 pagi, pesawat pengebom menggugurkan bom atom yang dipanggil Little Boy pada ketinggian 2,000 kaki. Sebaik itu berlaku, dalam sekelip mata, Hiroshima bertukar menjadi padang jarak padang tekukur.

Pada hari itu, 70,000 hingga 150,000 orang terbunuh akibat letupan bom atom berkenaan. Letupan sama turut membunuh Nik Yusof dan Syed Omar memandangkan Little Boy meletup kira-kira 1.5 km dari Universiti Hiroshima. Sementara Allahyarham Datuk Abdul Razak, Pengiran Yusof dan pensyarah mereka terselamat dengan mereka terperangkap dalam runtuhan bangunan yang musnah. Ajaibnya, Allahyarham Datuk Abdul Razak hanya mengalami sedikit kecederaan selepas berjaya dikeluarkan.

Walaupun masih dalam keadaan terkejut, pensyarah beliau dan Pengiran Yusof meminta mereka pulang ke asrama bagi meninjau keadaan rakan-rakan pelajar lain. Kedua-duanya berdepan kesukaran untuk kembali ke asrama mereka berikutan semua papan tanda termasuk papan tanda jalan musnah akibat letupan yang dahsyat itu. Semasa perjalanan, mereka melihat ramai orang yang cedera terutama yang merangkak keluar dari bangunan.

Sebaik tiba di asrama, Allahyarham Datuk Abdul Razak dan Pengiran Yusof mencari seorang wanita bernama Oba-san yang bertanggungjawab menguruskan asrama mereka. Tetapi mereka tidak menemui wanita tersebut – berkemungkinan mati akibat serangan tersebut. Kedua-duanya kemudiannya membantu mengeluarkan penduduk-penduduk Hiroshima berhampiran yang terselamat termasuk seorang wanita bernama Miss Sumida. Wanita tersebut bekerja di sebuah syarikat berhampiran dengan asrama mereka.

Tetapi tiada siapa menyangka apa yang berlaku selepas itu. Tiba-tiba, bangunan-bangunan sekitar mereka mula dijilat api selepas kebakaran bermula di seberang Sungai Motoyasu. Kebakaran yang berlaku di sebelah sana mula memusnahkan semua yang ada di laluannya termasuk sebuah jambatan yang merentasi sungai berkenaan. Ini memaksa kumpulan individu ini cuba menyelamatkan diri.

Dengan api yang marak semakin menghampiri, Allahyarham Datuk Abdul Razak dan Pengiran Yusof kelihatan berserah kepada takdir. Tetapi tiba-tiba, mereka ternampak sebuah rakit yang berada di tebing sungai. Lantas, mereka membawa Miss Sumida dan beberapa orang yang terselamat naik ke atas rakit. Apabila kebakaran mula reda, barulah mereka berani memanjat keluar dari rakit.

Tetapi menjelang malam, skala kengerian serangan bom atom Hiroshima terserlah. Pada malamnya, kumpulan itu dapat mendengar suara orang meminta tolong, mengaduh kesakitan dan meminta air. Normallah bila itu berlaku, air diberi kepada yang meminta. Tetapi sebaik beberapa orang penduduk yang terselamat mati selepas minum air yang diberi, sedarlah Allahyarham Datuk Abdul Razak dan Pengiran Yusof bahawa air Hiroshima terlalu beracun untuk diminum.

Oleh sebab itu, mereka menasihati individu-individu yang terselamat agar tidak minum air. Tetapi apa pilihan yang ada buat mereka? Kalau tak minum, mati akibat kehausan. Kalau minum, mati akibat keracunan. Bagi Allahyarham Datuk Abdul Razak, senario tersebut sememangnya mencabar dari segi emosi. Atas sebab itu, beliau dan Pengiran Yusof enggan memberi air kepada mereka yang terselamat walaupun dipinta berkali-kali.

Menjelang pagi, skala kecederaan penduduk-penduduk Hiroshima yang terselamat amat mengejutkan. Sesetengah merasakan kulit tercabut daripada badan mereka. Ada pula yang mengalami bengkak pada bahagian muka dan kehilangan rambut yang banyak. Bagi yang mati pula, mayat mereka rentung habis. Bagi Allahyarham Datuk Abdul Razak dan Pengiran Yusof, ia merupakan satu pemandangan yang mengerikan. Mereka kemudiannya menunggu selama 10 hari sebelum diselamatkan dan dibawa ke Jepun untuk rawatan.

Yang ajaibnya tetapi tidak mustahil di sisi-Nya, Allahyarham Datuk Abdul Razak tidak mendapat penyakit-penyakit radiasi seperti kanser dan leukemia. Dalam tempoh sebulan, kumpulan ini diberi suntikan ubat bagi mengelakkan kiraan sel darah putih mereka menurun. Setelah WWII berakhir, kumpulan pelajar ini pulang ke negeri masing-masing termasuk Allahyarham Datuk Abdul Razak.

Allahyarham Datuk Abdul Razak kemudiannya menjadi Profesor untuk pengajian Jepun sebelum dilantik sebagai ketua polisi Dasar Pandang Ke Timur oleh Perdana Menteri, Tun Dr Mahathir Mohamad pada 1982. Pada Februari 2013, Universiti Hiroshima menganugerahkan ijazah kehormat kepada beliau bagi menghargai jasanya mempromosikan hubungan baik Jepun-Malaysia. Beliau kembali ke hadrat Ilahi beberapa bulan selepas itu semasa berusia 88 tahun.

Tidak seperti kisah Allahyarham Datuk Abdul Razak yang diketahui menerusi dokumentari NHK dan buku berjudul Debu Hiroshima, tidak ramai yang mengenali Nik Yusof dan Syed Omar. Berdasarkan kajian yang dibuat Aaron Denison dari Universiti Hiroshima, kisah mereka berdua amat tragis – senasib dengan apa yang menimpa penduduk-penduduk Hiroshima ketika itu.

Mayat Nik Yusof ditemui berhampiran Itsukaichi sebelum ianya kemudian dibakar. Sebaik identitinya diketahui, seorang sami Buddha menawarkan diri untuk mengebumikan abu mayatnya mengikut lunas agama Islam di Kuil Kozenji. Setiap tahun, pihak kuil dan kumpulan sukarelawan mengadakan majlis memorial di situ bagi memperingati mereka yang telah tiada.

Sementara Syed Omar pula terselamat daripada letupan tersebut tetapi mengalami kecederaan parah. Dia kemudiannya dibawa ke Hospital Kyoto dan cuba diselamatkan oleh para doktor bertugas. Tetapi manusia hanya mampu merancang, Tuhan lebih berkuasa ke atas segala-galanya. Syed Omar kembali ke hadrat Ilahi di hospital itu sebelum dikebumikan di Kuil Enkoji, Kyoto.

Kecuali nama Allahyarham Datuk Abdul Razak yang disebut sepintas lalu dalam buku teks sejarah, tidak banyak yang diketahui tentang mangsa-mangsa bom atom negara termasuk Nik Yusof dan Syed Omar. Dan ini sepatutnya diatasi dengan segera. Generasi hari ini berhak tahu tentang apa yang berlaku di Hiroshima dan Nagasaki termasuk orang-orang yang pernah mengalami detik dahsyat tersebut. Dengan berbuat demikian, kisah individu-individu ini tidak akan hilang ditelan zaman.

Sebelum kita tutup, siapa Pengiran Yusof ini? Pengiran Yusof atau nama sebenarnya Pengiran Muhammad Yusuf bin Abdul Rahim bakal Perdana Menteri Brunei pada tahun 70-an sebelum menjadi Pesuruhjaya Tinggi Brunei ke Malaysia dari 1995 hingga 2001. Beliau meninggal dunia pada 11 April 2016 semasa berusia 92 tahun.

Selain Pengiran Yusof, ada seorang lagi figura terkenal yang terselamat daripada serangan bom atom Hiroshima. Individu tersebut ialah bekas ahli Majlis Perwakilan Rakyat (MPR) Indonesia, Hasan Rahaya. Seperti Allahyarham Datuk Abdul Razak dan Pengiran Yusof, beliau dan dua rakannya dari Hindia Timur (kini Indonesia) membantu penduduk-penduduk Hiroshima yang terselamat daripada serangan berkenaan. Hasan kemudiannya meninggal dunia pada 30 November 2014.

Menariknya, tiga insan ini kembali bersua muka pada majlis penganugerahan ijazah kehormat yang dibuat di Universiti Hiroshima pada Februari 2013. Ketiga-tiganya berkongsi satu perkara yang sama: terselamat pada hari yang di mana babak akhir WWII dicoret dan membawa kepada penyerahan kalah Jepun seminggu selepas itu.

RUJUKAN

Abdul Razak, D. (2013, 19 Julai). Razak-sensei, from the ashes of Hiroshima. New Straits Times.

Lim, F. (1988, 4 Ogos). Survivor Haji Razak Recalls The Horror Of It All. New Straits Times.


Hari-Hari Terakhir Adolf Hitler

Bila kita berbicara tentang hari-hari terakhir Adolf Hitler semasa Perang Dunia Kedua, kita dapat bayangkan suasana ngeri dalam bunker yang digambarkan bekas pengawal Nazi, mendiang Rochus Misch dalam setiap siri dokumentari membabitkan Hitler. Pada ketika itu, Hitler mati dengan menembak diri sendiri sementara isterinya, Eva Braun mati kerana mengambil racun sianida. Tetapi ada satu kejutan pada tahun 2009 yang membuatkan kita mempertimbangkan semula apakah benar semua yang digambarkan Misch atau ada satu kisah lain yang tidak diketahui umum berkenaan peristiwa tersebut.

Hari-Hari Terakhir Perang Dunia Kedua

Seperti yang diketahui umum, situasi perang tidak lagi menyebelahi Jerman pada tahun 1945. Cubaan Jerman melakukan satu lagi serangan di Ardennes dari Garisan Siegfried (Siegfried Line) untuk menghalau keluar tentera Bersekutu keluar dari Belgium dan kembali semula ke Perancis gagal. Dengan semua tentera Jerman dipaksa berundur dari semua arah, harapan Jerman untuk menang ibarat mimpi pada siang hari. Dan bila mana tentera Amerika berjaya menyeberangi Sungai Elbe pada 11 April dan pihak Soviet menyeberangi Sungai Oder serta melancarkan operasi penawanan Puncak Seelow (Seelow Heights), kebimbangan pihak Jerman bahawa Berlin bakal menjadi medan perang terakhir Eropah jadi satu realiti.

Bagi Hitler sendiri, ia satu hakikat yang terpaksa ditelan. Askar sedia ada dimiliki semakin berkurangan dan yang hanya boleh mempertahankan Berlin sekarang ialah kanak-kanak, wanita dan golongan warga emas. Dengan senjata yang dimiliki hanya sekadar memperlahankan kemaraan tentera dari memasuki Berlin, senario kejatuhan Berlin semakin jelas. Puncak Seelow telah ditawan pihak Soviet pada 19 April, membuka ruang kepada serangan besar-besaran Askar Merah (The Red Army) ke atas Berlin. Dan ironi, pada hari lahir beliau iaitu pada 20 April, Berlin dihujani serangan artileri dan roket Katyusha (Stalin’s organ) buat kali pertama. Pada petang 21 April, tentera Soviet sudah berada di pinggir bandar tersebut.

Pada masa inilah, pemimpin-pemimpin Nazi menunjukkan belang masing-masing untuk menyelamatkan diri mereka. Contoh mudah, pada 22 April, selepas menerima hakikat Jerman sudah kalah, Hitler berunding dengan doktor-doktor peribadinya tentang cara-cara membunuh diri. Mendengar khabar sedemikian, Hermann Goring menghantar telegram ke bunker untuk meminta izin Hitler mengambil alih pemerintahan Reich berdasarkan dekri Hitler pada tahun 1941. Bagaimanapun, bagi sesetengah pegawai lain seperti Martin Bormann, beliau percaya perbuatan Goring satu pengkhianatan pada Die Fuhrer. Hitler membalas telegram tersebut dengan menyatakan Goring boleh dihukum bunuh sekiranya enggan meletak jawatan. Lewat hari yang sama, Hitler memecat Goring daripada semua jawatan yang diterimanya. Pada 28 April pula, ketua Schutzstaffen, Heinrich Himmler membuat rundingan rahsia dengan pihak Bersekutu atas alasan Himmler mengawal kerajaan ketika itu tetapi ditolak sama sekali. Berang dengan tindakan Himmler, Die Fuhrer mengarahkan Himmler ditahan sementara pegawai pengiringnya merangkap wakil SS di bunker, Hermann Fegelein dihukum bunuh.

Bila mendengar perkhabaran Tentera Merah semakin menghampiri Bangunan Kanselor Reich (Reich Chancellery) dan sahabat baiknya merangkap diktator Itali, Benito Mussolini dihukum bunuh oleh kelompok pejuang Itali, ini menambah lagi tekad Hitler untuk membunuh diri. Ini kerana selepas Mussolini dan perempuan simpanannya dibunuh, kelompok partisan Itali menggantung mayat mereka berdua dari kaki hingga ke kepala. Kemudian, selepas diturunkan, mayat diktator Itali itu dibuang dalam longkang bersama mayat perempuan simpanannya di mana mereka meludah mayat kedua-dua individu tersebut. Dan bagi Hitler sendiri, pastinya beliau tidak mahu menjadi tarikan utama pihak Soviet dan beliau boleh saja dimalukan sepuas-puasnya oleh Stalin sebelum dihukum bunuh.

Justeru pada 29 April, satu perkahwinan ringkas diadakan di bilik peta dalam bunker antara Hitler dan Eva Braun. Selepas bersarapan dengan Braun, beliau membawa setiausaha beliau, Traudl Junge ke satu bilik lain bagi menentukan wasiat dan arahan yang perlu dilaksanakan selepas kematiannya. Pada waktu tengah hari, sangsi dengan pemberian racun sianida pihak SS, Hitler meminta salah seorang doktor peribadinya, Werner Haase menguji sianida tersebut pada anjing kesayangan beliau, Blondi. Blondi mati serta-merta selepas menelan pil tersebut.

Bunuh Diri

Pada 30 April, Hitler dan Braun hidup sebagai suami isteri dalam 40 jam saja. Pada hari sama, Jeneral Wilhelm Keitel memberitahu beliau Tentera Merah semakin menghampiri bunker dan semua askar yang bertempur sama ada mati, ditawan atau terpaksa bertahan dari serangan bertali arus mereka. Friedrich Weidling, ketua barisan pertahanan memohon kebenaran melancarkan serangan untuk melepaskan diri daripada kepungan tentera Soviet, satu permintaan yang ditolak Hitler beberapa hari sebelum itu. Pada hari itu, pada mulanya, Weidling menyangka permohonannya ditolak kerana Die Fuhrer tidak bersuara berkenaan hal tersebut tetapi tidak lama selepas kembali ke Benderblock, beliau diberi kebenaran melancarkan serangan. Pada waktu tengah hari, Hitler, dua setiausaha dan seorang chef peribadi makan tengah hari bersama. Kemudian, beliau dan isterinya mengucapkan selamat tinggal kepada semua staf dan pegawai yang berada dalam bunker termasuk Martin Bormann dan Joseph Goebbels sekeluarga sebelum masuk dalam bilik bacaan.

Menurut versi rasmi yang dikeluarkan, pada pukul 3.30 petang, beberapa saksi mendengar bunyi tembakan kuat dari dalam bilik bacaan. Staf-staf yang memasuki bilik tersebut melihat kedua-dua Hitler dan Braun sudah tidak bernyawa. Saksi turut menyatakan mereka mencium bau almond terbakar, satu tanda pengenalan bagi sianida telah digunakan. Menurut Misch, kepala Hitler berada di atas meja dengan darah mengalir keluar belah kanan tempurung kepalanya. Bagi Braun, doktor yang memeriksa mengesahkan isterinya mati kerana mengambil pil sianida. Berdasarkan rekod, tiada siapa yang boleh memasuki ruang peribadi Hitler pada masa kematian Hitler iaitu antara 3.00 hingga 4.00 petang.

Pegawai pengiring Hitler, Otto Gunsche mengumumkan kematian Hitler dan seperti apa yang diminta dalam wasiatnya, staf dan pegawai membawa kedua-dua mayat keluar ke bahagian taman di belakang Bangunan Kanselor melalui pintu kecemasan bunker untuk dibakar. Semasa mayat dibakar, pegawai dan staf yang ada memberi tabik Nazi sebagai tanda penghormatan kepada beliau. Namun, disebabkan suhu di luar berubah-ubah sepanjang masa memaksa mereka mencurah beberapa gelen petrol pada mayat untuk mempercepatkan proses pembakaran. Selain membakar mayat, mereka turut membakar apa-apa barang yang boleh digunakan pihak Soviet untuk mengenalpasti mayat Hitler termasuk permaidani yang ada kesan darah beliau. Berikutan bedilan tentera Soviet yang bertubi-tubi menghujani Berlin, kedua-dua mayat ditanam dalam satu lubang bom yang dangkal pada 6.30 petang.

Hitler Mati

Berita kematian Hitler mula diketahui umum terutama rakyat Jerman. Pada 1 Mei, Laksamana Karl Donitz yang mengambil alih pentadbiran kerajaan berdasarkan wasiat Hitler mengumumkan kematian beliau dan meminta rakyat Jerman menangisi pemergian Fuhrer mereka kerana beliau berjuang dengan berani semasa di Berlin. Untuk mengelak lebih banyak kehilangan nyawa dan meningkatkan peluang mereka untuk berunding dengan pihak Bersekutu, Donitz mengarahkan mereka berundur ke sebelah barat. Walaupun ia berjaya menyelamatkan 1.8 juta tentera dari ditawan Tentera Merah, masih ramai yang terkorban kerana pertempuran terus berlaku sehingga 8 Mei.

Di Rusia, Stalin mendapat berita kematian Hitler pada pagi 1 Mei. Maklumat tersebut diberikan Jeneral Hans Krebs kepada Jeneral Vasily Chuikov dengan harapan untuk berunding dan mendapat syarat-syarat penyerahan kalah yang boleh diterima. Namun, hasrat itu ditolak Stalin, sebaliknya beliau mahukan pihak Jerman menyerah kalah tanpa sebarang syarat, mahukan mayat Hitler ditemui dan pengesahan apa yang dikhabarkan itu benar-benar berlaku. Pada 2 Mei, hasrat Stalin tercapai apabila sekumpulan unit tentera Soviet berjaya masuk ke Bangunan Kanselor dan menemui dua mayat dan dua anjing dalam sebuah lubang yang dangkal. Sementara dalam bunker, Krebs dan seorang lagi pegawai, Wilhelm Burgdorff membunuh diri dengan menembak diri mereka.

Tahu sekiranya berita kematian Hitler tersebar luas, Stalin mengarahkan semua maklumat berkenaan insiden tersebut ditahan dan tidak dilepaskan kepada pihak Bersekutu lain iaitu pihak Amerika Syarikat dan Britain. Stalin turut mengarahkan semua mayat yang ditemui di Bangunan Kanselor dan bunker termasuk Joseph Goebbels sekeluarga ditanam dan dipindahkan beberapa kali oleh SMERSH, sebuah unit perisikan tentera sebelum akhirnya ditanam di fasiiliti baru organisasi tersebut di Magdeburg. Pada 4 April 1970, Pengarah KGB, Yuri Andropov mengarahkan semua mayat dikeluarkan dari Magdeburg, dibakar sampai jadi abu, dikumpul dan ditabur di Sungai Biederitz. Serpihan tulang rahang dan tempurung kepala Hitler dibawa balik ke Rusia dan disimpan dalam arkib KGB. Tujuan operasi tersebut dilaksanakan ialah kebimbangan kepimpinan Parti Komunis Soviet dan KGB bahawa tempat pengebumian Hitler menjadi tempat pemujaan kelompok neo-Nazi.

Berikutan pihak Soviet saja yang tahu berkenaan berita kematian Hitler, mereka terus menyebarkan cerita Hitler masih hidup dan menuduh pihak Bersekutu melindungi Hitler. Maka dari sinilah, cerita-cerita Hitler dilihat di mana-mana muncul. Banyak cerita di mana sukar bagi pihak perisikan untuk mengesahkan cerita tersebut benar atau tidak. Bila Harry Truman bertemu dengan Stalin semasa Persidangan Potsdam dan bertanya sama ada Hitler hidup atau sudah mati, Stalin menjawab tidak dengan tegas. Bagi Stalin dan pemimpin lain selepasnya, ini hanya sekadar permainan politik untuk mengekalkan prestij Rusia atau Soviet Union sebagai kuasa besar yang harus tidak dipandang rendah. Bukti daripada permainan ini ialah lebih 2 juta dokumen yang dinyahsulitkan oleh agensi-agensi perisikan semasa pasukan penyiasat Hunting Hitler meneruskan siasatan mereka pada musim kedua siri tersebut. Namun, apakah ini benar-benar pengakhiran seorang diktator atau ia sebenarnya membuka pintu pada satu kemungkinan lain?

Hitler Atau Bukan Hitler

Teori Hitler masih hidup dan berjaya melarikan diri dari Berlin ternyata menimbulkan minat ramai. Ini ditambah ramai sangsi dengan versi rasmi yang dikeluarkan kerana bagi yang mengkaji personaliti Hitler, ini bukanlah sifat Hitler yang mudah mengaku kalah begitu saja pada hari-hari terakhir perang. Dan tidak ada sebarang bentuk dokumentasi sama ada dalam bentuk gambar atau lakaran. Atas sebab itu, sebuah rancangan dokumentari saluran History pada tahun 2009, Mystery Quest melancarkan satu siasatan untuk menyiasat teori tersebut dan memeriksa kesahihan serpihan tengkorak tersebut.

Pakar tulang dan ahli arkeologi dari Universiti Connecticut, Dr Nick Bellantoni diberi tugas memeriksa struktur tempurung Hitler dan dokumentasi pihak Rusia berkenaan tempurung tersebut. Semasa hendak melakukan pemeriksaan, Bellantoni hanya dibenarkan memeriksa tempurung kepala tersebut. Sementara tulang rahang Hitler masih lagi disimpan arkib dan tidak diberi akses kepada umum. Semasa pemeriksaan awal, beliau sudah merasakan ada sesuatu tidak kena dengan tempurung tersebut. Menurut beliau, tempurung kepala lelaki seharusnya lebih keras tetapi bagi tempurung ini, ianya tidak keras mengikut apa yang dinyatakan. Dan pada bahagian sutur kepala, Bellantoni berpandangan sutur tempurung tersebut menjurus kepada individu berumur 40-an. Ini sama sekali berlawanan dengan fakta umur Hitler ialah 56 tahun pada April 1945.

Bellantoni diberi tempoh sejam saja oleh pihak arkib Rusia untuk memeriksa semua dokumentasi dan mengambil sampel DNA pada semua barang yang diambil dari bunker termasuk sofa di mana Hitler dikatakan membunuh diri. Selepas selesai memeriksa dan mengambil sampel, beliau menghantar sampel kembali ke Universiti Connecticut untuk analisis selanjutnya. Ketua makmal genetik universiti tersebut, Dr Linda Strausbaugh menutup makmal selama tiga hari untuk mengkaji sampel DNA Hitler secara eksklusif. Menurut Strausbaugh, proses dan kawalan yang dilakukan sama seperti di makmal jenayah. Beliau terkejut bila mendapati ada sedikit sampel DNA yang boleh diekstrak keluar. Strausbaugh mengulangi proses tersebut menerusi proses salinan molekular untuk mendapatkan bahan yang cukup untuk analisis selanjutnya. Dan hasilnya tanpa disangka-sangka menyaksikan DNA yang diambil dari tempurung kepala Hitler sebenarnya DNA seorang wanita yang berumur antara 20-an hingga 40-an.

Walaupun keputusan yang dikeluarkan benar-benar mengubah fakta yang kita ketahui hari ini, pihak Rusia masih bertegas bahawa tempurung tersebut memang milik Hitler. Dan pada 28 April tahun ini, pihak arkib Rusia mengumumkan mereka bakal menguji sekali lagi DNA pada tempurung tersebut dan seorang waris keluarga beliau sedia menyerahkan sampel DNA sebagai sampel perbandingan. Walau apapun keputusan DNA yang dibuat, selagi mana satu lagi ujian DNA tidak dibuat pada serpihan rahang yang disimpan dalam arkib bagi benar-benar mengesahkan itu memang Hitler, selagi itu ramai berpandangan versi rasmi yang dikeluarkan bersifat satu pembohongan dan Hitler sebenarnya hidup selepas 30 April 1945.

Sumber:

1. Goni, Uki. (2009). The Guardian. Tests on skull fragment cast doubt on Adolf Hitler suicide story. https://www.theguardian.com/world/2009/sep/27/adolf-hitler-suicide-skull-fragment

2. Tkachenko, Maxim. (2009). CNN. Official: KGB chief ordered Hitler’s remains destroyed. http://edition.cnn.com/2009/WORLD/europe/12/11/russia.hitler.remains/index.html

3. Trevor-Roper, Hugh. (1947). MI5. https://www.mi5.gov.uk/hitlers-last-days

4. Rothman, Lily. (2015). Time. How the World Learned of Hitler’s Death. http://time.com/3829048/death-of-hitler-history/

5. Walker, Peter. (2017). The Independent. Adolf Hitler’s ‘last bodyguard’ reveals what happened in Nazi leader’s final minutes in the Berlin bunker. http://www.independent.co.uk/news/world/europe/adolf-hitler-last-bodyguard-rochus-misch-nazi-leader-s-final-minutes-berlin-bunker-eva-braun-a7642871.html

6. Jamieson, Alastair. (2009). The Telegraph. Adolf Hitler skull fragment is genuine evidence of suicide, insists Russia. http://www.telegraph.co.uk/history/world-war-two/6766845/Adolf-Hitler-skull-fragment-is-genuine-evidence-of-suicide-insists-Russia.html

7. Russia Beyond. (2017). Russia ready to provide Hitler’s skull to scrutinize its authenticity. https://www.rbth.com/news/2017/04/28/russia-ready-to-provide-hitlers-skull-to-scrutinize-its-authenticity_752619

8. Mystery Quest. (2009). Episod 1: Hitler’s Escape. https://www.youtube.com/watch?v=TfhI0X0tbuo